Arabia Saoudat - Wikipedia\nal-Mamlaka al-‘Arabiyya as-Sa’ūdiyya''\nRouantelezh Arabia Saoudat\nKan broadel: "Aash Al Malīk"\n(ha kêr vrasañ) Riyadh\n- Roue Salman\n- Priñs Salman\n- Hollad 2,149,690 km² (14)\n- istimadur 2007 27,601,038 ()\n- Stankter 11/km² (205)\n- Hollad $446 miliard (27)\n- Keidenn $21,200 (41)\n0.812 (Uhel) (61)\nRiyal Saoudat ([[ISO 4217|]])\n2.1 Gwirioù an dud en Arabia Saoudat\n4 Kêrioù pennañ\n10.4 Dañs ha sonerezh\n11 Liammmoù Diavaez\nAbdul Aziz Al Saud, roue kentañ Arabia Saoudat.\nKregiñ a reas ar stad saoudat e-kreiz Arabia war-dro 1750 pa gevredas un tiern lec'hiel Muhammad bin Saud gant un disivouder muzulman, Muhammad Abd Al-Wahhab da grouiñ ur riez nevez. E-pad ar c'hant ha hanter-kant vloaz war-lerc'h e stourmas ar familh Saoud ouzh Turkia, Egipt ha klanoù arab arall evit kontrolliñ al ledenez.\nE 1902 ec'h adkemeras Abdul Aziz Ibn Saud Ryadh, kêr-benn hengounel ar remziad, digant ar familh Al-Rashid. Etre 1913 ha 1926 ec'h aloubas Abdul Aziz Ibn SaudAl-Ahsa, Al-Qatif, Hijaz hag rest ar Nejd. D'an 8 a viz Genver 1926 ec'h embannas bezañ roue Hijaz, ha roue Nejd d'an 29 a viz Genver 1927. Frankiz ar stad nevez a voe degemeret gant ar Rouantelezh Unanet dre feur-skrid Jedda.\nDizoloadenn eoul-maen e 1938 he doa roet d'ar rouantelezh ur binvidigezh vras.\nAr roue Abdullah (†2015).\nUr vonarkiezh eo Arabia Saoudat. Hervez ar bennlezenn eo ar rouantelezh reolet gant mibien ha mibien-vihan ar roue kentañ, Abdul Aziz Ibn Saud, hag eo ar C'horan he bonreizh. Renet e vez ar vro hervez al lezenn islamek, ar Charia.\nAr strolladoù politikel a zo difennet ha n'eus dilennadeg vroadel ebet, zoken ma'z eo meret ar c'humunioù gant kuzulioù dilennet abaoe 2005.\nGant an hengoun hag an Islam hepken eo krennet galloud ar roue, met ne c'hell ket mont a-enep kenemglev ar familh roueel hag ar pennoù relijiel (oulema). Heuliañ a ra Arabia Saoudat skol wirel Salafi a arnodas da skignañ dre sevel moskeenoù ha skolioù e broioù muzulman arall.\nUr gouarnamant meuriadel he doa ar rouantelezh e deroù hec'h istor. Abaoe 1953, avat, eo gant ar roue e vez anvet ur c'huzul ministred hag a c'hell-eñ kas kuit pa blij dezhañ. Ur ministr kentañ hag ugent ministr a vez ennañ. A-zivout renadur ar rouantelezh ec'h aliont anezhañ ha reoliañ a reont ar melestradur.\nGant kuzul ar vinistred hag ar roue a vez graet al lezennoù. Kenglotus gant ar charia e tleont bezañ. Hervez ar charia ivez e vez aozet ar justis. Ar varnerien a vez anvet gant ar roue aliet gant ur c'huzul daouzek gwiraour. Dieubidigezh ar varnerien a zo gwarezet gant al lezenn. Galloud distaol en deus ar roue ha pep hini a c'hell kaout un dalc'h gantañ pe gant uhelidi arall.\nGwirioù an dud en Arabia SaoudatAozañ\nGraet e vez c'hoazh gant ar boan a varv en Arabia Saoudat ha pinijennoù korf a vez dougen ivez. Troc'het a vez o dorn d'al laeron hag al lonkerien a vez skourjezet. Dirak an holl e vez roet ar c'hastizoù. N'eo ket gourc'hemennet gant al lezenn an niver a daolioù met divizet e vezont gant ar barner. Galloud a reont argemmañ etre un daouzek bennak ha meur a viliad.\nN'eus tamm frankiz relijiel ebet er rouantelezh ha difennet eo an diedoù alkoolek. Heskinet e vez an dud heñvelreizh. Kontrollet strizh eo ar mediaoù ha difennet eo ar strolladoù politikel. Ar re a gav abeg er gouarnamant a c'hell bezañ toullbac'het. Nebeutoc'h a wirioù o deus ar merc'hed eget ar baotred. Rediet int bet da c'hortoz miz Even 2018 evit kaout ar gwir da vleinañ kirri da skouer.\nE 13 proviñs pe manatiq eo disrannet Arabia Saoudat:\n5. Al Gassim\nRiyadh (Kêr-benn bolitikel)\nJeddah (Kêr-benn armezhel)\nDhahran (Kêr-benn greanterezh an eoul-maen)\nDammam (Kêr-benn proviñs ar reter)\nRas Tanura (Porzh pennañ evit an eoul-maen hag purerezh vrasañ ar bed)\nJubail (Kêr c'hreantel gentañ Arabia Saoudat)\nYanbu (Eil kêr c'hreantel Arabia Saoudat)\nMedina (Eil kêr santel an Islam)\nMakkah (Mekka) (Kêr Santel an Islam)\nKêr Vilourel ar Roue Khalid (Kreizenn vilourel bennañ)\nKartenn Arabia Saoudat\n80% eus al ledenez arab a ya d'ober ar rouantelezh. Un darn vat eus an harzoù gant an Emirelezhioù Arab Unanet, Oman ha Yemen a zo tabut diwar-benn o zresad ha n'ouzer ket mat petra eo gorread resis ar rouantelezh. Hervez ar gouarnamant saoudat eo 2,217,949 km². Estimadurioù arall a zo a ro etre 2,149,690 km² ha 2,240,000km².\nGor ha sec'h e vez an hinad hag un dezerzh traezhek a ya d'ober an darn vrasañ eus ar vro, geot ha bod ar strudaj nemetañ ennañ. An anevaled boutinañ eo ar oriksed, ar c'hizhier gouez, ar babouzed, ar bleizi hag ar bleizi-broc'h. E-barzh an oazizoù e kaver evned bihan ivez. Pinvidik eo ar mor war aodoù ar Mor Ruz gant garveier-koural bras.\nGlav a ra nebeutoc'h eget 100 mm en darn vrasañ eus ar vro ha n'eus stêr pe lenn hirbad ebet en Arabia Saoudat. Nebeutoc'h eget 2% eus he gorread a c'haller tiekaat. Er gêr-benn, Riyadh, e-kreiz ar vro, e vez ar gwrezverk etre 42 °C e miz Gouere ha 14 °C e miz Genver, tra ma vez etre 38° (miz Gouere) ha 23 °C (miz Genver) e Jeddah war aod ar c'hornôg.\nRannet eo ar vro e teir rannvro naturel:\nplaenenn ar reter\nuheldirioù ar c'hornôg\nmenezioù war harzoù Yemen. Ar rannvro-mañ a zo glepoc'h ha strujusoc'h evit ar peurrest eus ar vro.\nPa oa bet diazezet ar rouantelezh ne oa nemet un dornad a dud hag a c'helle kaout un deskadurezh vat. E moskeennoù ar c'hêrioù bras hepken e oa skolioù ha kelenn a raent lezenn an islam dreist-holl. Er bloavezhioù 1930, avat, e krouas Abdul Aziz Ibn Saud un deskadurezh stad evit an holl vugale. Aesaet a voe an traoù gant dizoloidigezh eoul-maen hag e 1951 e oa 226 skol er vro gant 29,887 a skolidi enno. E 1954 e voe krouet Ministerezh an Deskadurezh, gant ar priñs Fahd bin Abdulaziz da vinistr. Ar skol-veur gentañ, anvet bremañ Skol-Veur ar Roue Saoud, a voe diazezet e Riyadh e 1957.\nEizh skol-veur ha 28.000 skol vihan a zo er rouantelezh bremañ. An deskadurezh a zo digor da gement annezad eus Arabia Saoudat ha 25% eus budjet ar stad a zo gouestlet dezhi.\nKreñv eo lodenn ar studioù Islamek er skol-veur ha ret eo d'ar rouantelezh emporzhiañ an darn vrasañ eus hec'h ijinourien hag eus he mezeien.\nWar an eoul-maen eo diazezet armerzh Arabia Saoudat. Hervez ar gouarnamant ez eus 260 miliard a varilhadoù eoul-maen a bourvezioù. Douarourien evel Kennet S. Deffeyes pe ispisialourien eus marc'had an eoul-maen evel Matthew R. Simmons a gred e c'hellfent bezañ kalz disteroc'h. Dre artifis he dije kresket he fourvezioù ofisiel e-pad ar Brezel a C'hotaioù er bloavezhioù 1980. 75% eus ar budjet-stad, 40% eus ar PBK ha 90% eus an ezporzhiadurioù a zo liammet ouzh an eoul-maen. 35% eus ar PNB a zo krouet gant embregerezhioù prevez, eztennañ an eoul-maen a zo kontrollet gant ar stad dre an ARAMCO. Adalek 1999 he deus kroget ar rouantelezh da brevezañ un nebeud embregerezhioù-stad, dreist-holl e taread an tredan. Klask a ra ivez ar gouarnamant saoudat digreskiñ he sujidigezh d'an eoul-maen, met kresk ar boblañs hag an diouer a zour a laka diaes ar striv-mañ.\nE-pad ar bloavezhioù 1990 e tigreskas amplik gounidigezhioù ar rouantelezh abalamour da gresk he foblañs ha da zigresk prizioù an eoul-maen. Ar c'hounidigezh dre zen, a oa 23 000 $ e 1980 a yeas da 7 000 $ e 1999. Da greskiñ adarre e krogas e 2000 pa stagas prizioù ar petrol da vont war-raok adarre.\nAdalek 2004 en deus paouezet kenderc'h an eoul-maen en Arabia Saoudat da greskiñ en despet da brizioù uheloc'h-uhelañ (a-us da 70 $ e 2006). Se a c'hellfe diskouez e klask Arabia Saoudat lakaat ar prizioù da vont war-grec'h p'he deus tizhet he fikern a genderc'h.\nUr gêr nevez, Kêr Armerzhel ar Roue Abdullah, a zo bet savet gant Arabia Saoudat war hec'h aod kornôg, e-kichen Jeddah. Enni e vo savet ar porzh brasañ er bed hag ivez greanterezhioù apotikerezh ha kimiek.\n25.7 milion a dud a oa o chom en Arabia Saoudat e 2010 (istimadur), 5.6 milion anezho a zo estrañjourien. Betek ar bloavezhioù 1960 e oa nomad pe damnomad an darn vrasañ eus ar boblañs. Abalamour da gresk ar c'hêrioù ez eo digantren 95% eus annezeien ar rouantelezh vremañ. Ar feur-genel a zo 29,56 dre vil tra ma sav ar feur mervel da 2,62 hepken, ar pezh a ra e kresk buan-tre eo ar boblañs.\nE-barzh kêrioù hag oazizoù 'zo e kaver stankterioù en tu-hont da 1 000 a dud dre km².\nWar-dro 80% eus annezidi ar rouantelezh a zo arabed, zoken ma tiskenn lod anezho eus tud eus Afrika ar Reter. Bez' ez eus 7 milion a enbroidi en Arabia Saoudat. 1,4 milion a zeu eus India, 1 milion eus Bangladesh, 900 000 eus Pakistan, 800 000 eus Filipinez, ha 750 000 eus Egipt. Kalz Arabed eus ar broioù nes o deus labour er rouantelezh hag ur 100 000 bennak a dud eus ar c'hornôg a vev enni, an darn vrasañ anezho a zo o chom e karterioù ispisial.\nHervez ar gouarnamant n'eus nemet muzulmaned en Arabia Saoudat. Al lodenn vrasañ anezho a heuilh un doktrin strizh-kenañ, ar wahabiezh. Kavout ar reer chiited e proviñsoù ar reter. Kalz pouezusoc'h ez int eget ma lakafe o niver da grediñ rak bevañ a reont er rannvroioù eoulmaenek dreist-holl.\nAr vell-droad eo ar sport a reer ar muiañ en Arabia Saoudat. Kermeret perzh he deus ar rouantelezh e kevezadegoù niverus, evel ar c'hoarioù olimpek. He skipailh mell-droad en deus kemeret meur a wech e Kib vell-droad ar bed ha Kib Azia mell-droad. Div wech he deus gounezet homañ.\nWar an islam eo diazezet sevenadur Arabia Saoudat. Daou eus tri lec'h santel an Islam a zo en Arabia Saoudat ha berzet eo an holl relijion all. Tud ar rouantelezh a vez galvet pemp gwech bemdez evit ar bedadeg. Levr santel an islam, ar C'horan, eo lezenn veur ar rouantelezh hag ar Charia diaz he frammadur gwirel.\nAn dilhad hengounel, graet diouzh ar vuhez en dezerzh, a zo boutin-tre c'hoazh. Gant ar baotred e vez gwisket ur roched hir kotoñs pe gloan anvet thawb gant ur shimagh (ur pezh gwiad karrezet lakaet war-dro ar penn ha dalc'het gant ur gordenn) pe ur ghutra (ur pezh gwiad gwenn lakaet war-dro ar penn ha dalc'het gant ur gordenn). Pa vez yen an amzer e tougont ur vantell gloan kañval anvet bisht. Dilhadoù ar maouezed a vez kinklet gant pezhioù moneiz, tresadennoù meuriadel, ha sekinoù. Dleout a reont dougen ur vantell hir (abaya) hag ur ouel pa'z eont er-maez.\nN'eo ket aotreet ar sinemaoù en Arabia Saoudat, rak, hervez an doktrin Wahabbi ez int dijaoj gant an Islam. Reoù a c'heller kavout e karterioù prevez e Dhahran ha Ras Tanura. Raktresoù 'zo da sevel sinemaoù ma c'hellod gwelout filmoù islamat.\nDifennet eo debriñ kig-moc'h hag evañ diedoù alkoolek. Un doare bara hep goell, ar khobz, a vez debret da gement pred. Ar meuzioù a gaver an aliesañ eo ar c'hig oan rostet, ar c'hig-yer, falafel ha shawarma. Kalz tiez-kafe a gaved gwechall met en o flas e kaver aliesoc'h-aliesañ bremañ tiez-kafe mod arnevez. Tud ar vro a ev kalz te du ivez.\nDañs ha sonerezhAozañ\nAn ardha eo dañs broadel Arabia Saoudat. Un hengoun bedouinat eo an "dañs-ar-c'hleze"-se. Ennañ e c'hoari taboulin ur soner tra ma kan ur barzh ha dañsal skoaz-ha-skoaz a ra paotred gant klezeioù. Sonerezh pobl Hijaz, al-sihba e anv, en deus un orin eus Andalouzia. E Mekka, Medina ha Jeddah e soner an al-mizmar, un doare hirvombard.\nArabia Saoudat, prenerez armoù : http://www.lemonde.fr/economie/article/2014/01/29/les-ventes-d-armes-francaises-a-l-etranger-sont-reparties-a-la-hausse_4356603_3234.html\nAdtapet diwar « https://br.wikipedia.org/w/index.php?title=Arabia_Saoudat&oldid=1979815 »\nKemm diwezhañ d'an 13 Meu 2022 da 08:34\nKemmoù diwezhañ degaset d'ar bajenn-mañ d'an 13 Meu 2022, da 08:34.


Alo Ti-Kêr emell | Ville de Vannes\nFaire une demande d'intervention Tachennoù emell Grafitioù\nGelliñ a rit gober ho koulenn emell\nKentoc’h dre bellgomz mar bez mall-bras : 0 800 210 580, niverenn wer digoust get ur pellgomzer diloc’h pe hezoug.\nDre internet en ur glokaat ar furmskrid enlinenn amañ edan.\nGwastadurioù arrebeuri kêr\nSioù get ar gouleier foran\nLoened é kantreiñ\nAr servijoù-kêr a ra àr-dro diverkiñ grafitioù àr al lec’hioù prevez goude bout an aotre diverkiñ a-berzh ar berc’henned pe sindik ar c’hendi en anv ar berc’henned. Digoust eo al labour ha miret e vez evit an talbennoù, ar pignonoù, ar murioù tro, ar porrastelloù hag ar stalafioù àr-ribl an dachenn foran.\nEtre 250 ha 300 emell a vez bep blez e ti an dud prevez. Servij digoust get teknologiezhioù a ziwall an endro (strinkiñ danvezennoù divev, hep solverioù). Lemel skritelloù a ra ar servij ivez.


Arme Dieubidigezh Pobl Sina - Wikipedia\nArme Dieubidigezh Pobl Sina (sinaeg: 中国人民解放军, pinyin: Zhōngguó Rénmín Jiěfàng Jūn) anvet da gentañ Arme Ruz Sina, eo nerzh lu milourel Republik Sina hag ar strollad komunour sinaat. Arme Dieubidigezh Pobl Sina a zo rannet e pemp skourr: an douarlu, ar morlu, an aerlu, ar banner roketennoù hag an nerzh harp strategiel. An unvezioù ledet dre ar vro a zo suj da unan eus ar pemp tachenn strategel. Arme Dieubidigezh Pobl Sina ezo an nerzh milourel brasañ a-fed niver a soudarded dre ar bed hag an eil a-fed ar budjed.\nSkoed ardamaez Arme Dieubidigezh Pobl Sina\nBanniel Arme Dieubidigezh Pobl Sina\nUnan eus an armeoù o vodernaat ar buanañ eo er bed gant galluster da zont da vezañ un nerzh milourel bras, gant nerzhioù difenn lec'hel kreñv met ivez nerzhioù kas. Sina eo an trede ezporzhier armoù er bed.\nPenn ar C'huzul kreiz milourel Hu Jintao en doa displeget penaennoù Arme Dieubidigezh Pobl Sina:\nKreñvaat nerzh galloud ar Strollad Komunour\nGwareziñ riegezh Sina, anterinded an tiriad, ar surentezh diabarzh evit kenderc'hel an dioroadur vroadel\nDifenn interestoù broadel Sina\nDifenn ar peoc'h dre ar bed\nEil brezel etre Sina ha JapanAozañ\nKrouet e oa bet Arme Dieubidigezh Pobl Sina d'ar 1añ a viz Eost 1927 e-pad Emsavadeg Nanchan pa oa bet soudarded eus ar C'huomintang (KMT) o emsevel a-dreñv Zhu De, He Long, Ye Jianying ha Zhou Enlai goude lazhadeg ar gomunisted gant Tchang Kai-chek. Graet e oa bet anezho Arme Ruz al labourien ha peizanted sinaat, pe simploc'h an Arme Ruz. Etre 1934 ha 1935, an Arme Ruz a oa deuet a-benn da zreistbevañ en desped da gampagnoù brezel lies kaset gant Tchang Kai-chek a-enep dezhi.\nAdtapet diwar « https://br.wikipedia.org/w/index.php?title=Arme_Dieubidigezh_Pobl_Sina&oldid=1962284 »\nKemm diwezhañ d'an 17 C'hwe 2022 da 07:50


YANN G'E VEC'H LANN, KEIGNARD G'E VEC'H LARD\n" Voici l'heure - midi moins dix-\nOù j'entre en un sacré délire "\nFourest. Le Géranium Ovipare.\n" Que jamais l'art abstrait\nQui sévit maintenant\nN'enlève à vos attraits\nCe volume étonnant "\nBrassens. Vénus Callipyge.\nDirederez, tec'h, tec'h,\n'Mañ ket aze da lec'h\nNag aze na neblec'h.\nKae dreist nav mor ha nav menez\nHa nav feunteun a drugarez\nD'ober annez ha tiegezh.\nDiwar tri e teu daou,\nDiwar daou e teu unan,\nDiwar unan n'eus mann ebet,\nC'hwezhañ a ra Yann Geignard teir gwech war gein ar vaouez kozh a zo azezet war ur skaoñv dirakañ.\n- Pu ! pu ! pu !... Bon, mat e giz-se, e c'hellit lakaat hoc'h hiñviz en-dro.\n- Mat e giz-se ?\n- Beñ ya. Graet 'm eus ar pezh a ouvezen ober. Bremañ zo lod hag a lâr : " Zona, zona, kerzh kuit deus aha ", mes se 'zo un doare nevez da lâret an traoù. Me zo chomet gant ar c'hiz kozh.\nEn em wiskañ a ra Louise Derrien dindan selloù he merc'h Muriel ha re an diskonter.\n- Sañset e tleje ar boan tremen a-benn warc'hoazh da noz. Mes a-wechoù e pad muioc'h...\n- O, gant ma vo pareet a-raok disul, eme Louise en ur brennañ boutonoù he c'holier.\n- N'eo ket tout, mes pegement a vankomp deoc'h ? a c'houlenn ar verc'h.\nC'hoarzhin a ra ar paotr kozh :\n- Mann ebet evit ar c'houlz. Mes lakaomp e vefec'h pareet, Louise, neuze e rankit dont da brofañ din un dra bennaket, ha pa ne vefe nemet gwerzh ur bannac'h e n'eus forzh peseurt ostaleri. Sañset a-hend-all e teu ar c'hleñved en-dro, hanter gwashoc'h eget a-raok.\nMousc'hoarzhin a ra an div vaouez d'o zro.\n- Ken ur wech all neuze, Yann, a lâr Muriel. Ma 'c'h a gwelloc'h gant Mamm e teuin disul a-zeu da welet ac'hanoc'h en-dro.\nAet int kuit. Klevet a raer moteur ur wetur o fraoñval. Mont a ra Yann Geignard betek e vern teil, tro-kein d'e hangar bras, goullo bremañ abaoe ma eo aet war e leve, ha taoler zona Louise Derrien warnañ.\nSul vintin a oa. Ur wech ouzhpenn e oa kouezhet ar steredenn Absint war mammenn an dourioù, evel ma skriv ken brav Sant Yann Avielour, setu e oa bet troet an drederenn deus dour ar vourc'h e pastis ha lonket kenkent gant pratikoù an daou ostaleri, asambles gant an div drederenn a chome. Laouen e oa Yann Geignard o tont war droad eus ar vourc'h, da gentañ dre ma ne oa ket un den kintus dre natur, da eil dre ma oa bet taer war an apero, asambles gant kamaraded kozh dezhañ. Evet e oa bet prop, evel ma vez lavaret en terrouer. Mes, ba, deuet e oa a-benn da chom dizimez, ha d'ar sul dreist pep tra e c'helle gwelet pegen gwelloc'h e oa e stad eget hini lod eus e vignoned a-viskoazh hag a vefe graet beg prennet ha fas karn oute en ur arruet er gêr.\nDirak e di e kav ur wetur, un Opel, gant ur vaouez yaouank e-barzh, hag a deu er-maez pa wel anezhañ o tont.\n- Sell ! Muriel Derrien. Penaos 'mañ kont gant da vamm ?\n- Pareet, sellit, 'mod all ne vijen ket amañ. An deiz war-lerc'h diouzhtu, en ur sevel, n'he doa ket santet netra ken, ha kousket he doa ouzhpenn evel ur babig. Setu eo aet kenkent da flechañ ; hag hiriv emañ da vizitañ Sant-Maloù ha Granville ha n'onn ket petra tout ken gant kleub ar re gozh.\n- Mat he deus graet. Setu e oa dit-te da zont da welet an diskonter kozh...\n- Beñ ya. Abaoe un nebeud devezhioù e oa o klemm gant he zona, bet o welet ar Piton e Gwerliskin, n'onn ket e pelec'h en deus kavet hennezh e barch medisin, ne 'c'h ae ket gwelloc'h ganti, bepred. Setu 'm boa lâret dezhi, 'mod-se, ha ma 'c'h afemp da welet Yann Geignard e Lohueg ? Ne c'hell ket ober droug dit, setu 'm boa kaset anezhi ganin.\n- Er wez-se e ra an dud ar peurliesañ. Evit lâret ar wirionez, nebeutoc'h-nebeutañ a vez...\n- Ma, kavet he deus gras o tont amañ d 'ho kwelet, bepred, a gendalc'h ar vaouez yaouank. Lâret he deus din paeañ kement hag ur vizit e ti ar medisin. Mat eo ?\n- 'Giz ma vo e vo mat, 'forzh penaos. Gwechall e veze roet din un hanter zousenn uoù, pe ul livr amann, pe ul litrad laezh, pe un tamm kig sall, gwelet a rez ?\nDastum a ra ar C'heignard kozh ar bilhed kant lur hag ar pezh dek lur. Broudañ a ra ar pezh pemp lur a chom etrezek Muriel :\n- Gwenneg ar chañs. Chañs da'z vamm da chom yac'h e-pad ur pennad mat, ha da vont da riboulat meur a wech c'hoazh gant kleub ar re gozh.\n- O, ma teu dezhi klañvañ, ec'h ouvezin e pelec'h dont en-dro, eme Vuriel gant ur mousc'hoarzh.\nC'hoarzhin a ra Yann, en imor vat gant ar c'hwec'h apero emañ o paouez diskenn e ti Robert Not, er vourc'h.\n- E oan o konto diwar-benn se gant Mamm, a-raok dec'h, en telefon. Penaos 'peus desket ar vicher-se, Yann ?\n- Desket ? Diskontañ 'm eus desket gant ma zad-kozh.\n- Mes n'eo ket tout diskontañ, moarvat. Ret eo bezañ donezonet ivez un tammig, n'eo ket ?\n- Donezonet n'ouvezan ket. Ret eo bezañ ganet e miz Eost, da gentañ ; se zo evel kizhier miz Eost, mat da sikour al laer amann, mes nul da logota. Kement den ha kement loen ganet e miz Eost zo sorser tamm pe damm.\nMes daoust hag-eñ e c'heller krediñ eo Yann Geignard ur sorser, pa weler anezhañ o vousc'hoarzhin en ur ziskouez e zent melen ?\n- Memestra, evit pareañ ur c'hleñved, e rankit lazhañ meur a vikrob...Hag ouzhpenn, evit ar zona, sañset ec'h eo ur virus !\n- Aaah, diwall mat ! N'eo ket pareañ hec'h-unan he deus graet da vamm, ha n'eo ket bet koazhet ar virus en un taol. En gwirionez, ec'h eo me 'm eus sammet bec'h ar c'hleñved war ma chouk ; ya, ya, sammet 'm boa he zona, ha kenkent ma oac'h aet kuit, 'm boa klasket ur plas da daoler anezhañ, ur plas ma ne c'hell ket ober droug : un toull mein, korn ur park gant drêz pe linad, ul lanneg kozh zo mat evit se. Ar wech-mañ ne oan ket aet pell, taolet 'm boa anezhañ war ar bern teil.\nChom a ra skodeoget Muriel, teknikourez war ar boued loened, kustum ouzh penisillin, siklosporin ha me 'oar...\n- Pesort kleñvedoù tout oc'h gouest da bareañ, evel-se ?\nOber a ra ar paotr ur jestr gant e zorn. Ne oar ket ? Ne faot ket dezhañ lavaret ? C'hoarzhin a ra, bepred :\n- Te 'feus ur c'hleñved da bareañ ha ne gredez ket lâret din, n'eo ket gwir ?\n- Fidamdoue, nann 'hat...'Welan ket...Yac'h on.\n- Deus gwelet da benn, me zo sur ne gredez ket ar pezh am eus displiket dit. Setu, lâr din, sur 'feus ur c'hleñved bihan, marteze ur vizerig a netra, un dister diaezamant bennaket o hegasiñ ac'hanout. Ur pistig pe un tamm burbu pe...N'ouvezan ket, me...\n- Ma Doue, nann 'hat... War-bouez dek lur a re, marteze ?\nHa lopata a ra war he divlez gant he daouarn. Sellet a ra Yann outi gant un aer mantret ; evit ar wech en deus bet kavet bravoc'h ar merc'hed a oa kig dioute. Gwelloc'h rontoc'h evit pikoc'h, evit dreveziñ ar c'hrennlavar. Hag homañ, ma fe, zoken ma n'eo ket ur bern eskern dichapet deus ar garnell, e tle bezañ brav d'he gwaz delc'her anezhi etre e zivrec'h. Hag emañ-hi o klask koll c'hoazh ? Biskoazh !\nGant imor ha nerzh e c'hwec'h banne, en em sant prest da bareañ n'eus forzh pesort kleñved, zoken hennezh :\n- Se 'm eus ket bet graet biskoazh, nemet e c'hellan esaeañ, da welet.\nDisplegañ a ra ar c'hanape a zo dirak e bost tele.\n- Gourvez amañ, sell, war da gof.\nGourvez a ra ar plac'h. Pozañ a ra ar C'heignard e zaouarn war he zalier ha war he feskennoù ( ma Doue i'e 'ta, deus pelec'h e kav dezhi e teuin a-benn da dennañ lard ? ) ha dibunañ a ra e rimadell :\nLard marv, lard marv, tec'h !\nTec'h ! tec'h ! tec'h !\n'Mañ ket aze da lec'h,\nChom a ra bout ur frapadig. Gant pesort niverenn kregiñ ? Ar paour-kaezh plac'h-mañ zo yac'h-pesk, anat eo. Gant unan 'vo trawalc'h :\nDeus unan n'eus mann ebet\nC'hwezhañ a ra war he c'hein ha war he divrec'h. Pu ! pu ! pu ! Adkomañs a ra ar pozioù. C'hwezhañ a ra war an talier. Pu ! pu ! pu ! Adkomañs ur wezh c'hoazh. C'hwezhañ war ar feskennoù hag an divorzhed, ar wech-mañ. Pu ! pu ! pu ! N'eus mann ebet ken d'ober.\n- E c'hellez sevel. Deus en-dro da lâret din memestra hag-eñ eo koazhet da lard marv. Plijet a rafe din goût...Pe pellgomz din : 45 00 45. N'eo ket diaes delc'her soñj.\nSevel a ra Muriel diwar ar c'hanape. Ur sell war he montr :\n- O, ma Doue ! Un eur nemet kard dija ! Poent bras eo din mont ! Du-mañ zo tri o c'hortoz gant naon du a-benn bremañ. Telefoniñ a rin deoc'h !\nMont a ra kuit hep serriñ an nor ; klevet a raer raktal ar wetur o loc'hañ. Azezal a ra Yann Geignard ; skuizh en em sant ; re a bastis evit e oad, marteze ? Tri ha tri-ugent, n'eo ket seurt kozh-se, memestra ! Ha ret dezhañ en em zizober bremañ deus kleñved Muriel. Mont a ra er-maez, ponner e gerzhed, betek a-dreñv an hangar, e korn Park ar C'hreiz, e-lec'h ma chom ur bern gouzer kozh ha teil, hag ober ar jestr da daoler anezhañ. Kenkent en em sant yac'hoc'h, ha plommoc'h war e zivc'har.\nUr gwener goanv evel ar re all nepell diouzh bourk Lohueg. Emañ Yann Geignard o sikour e amezegez Emilie 'r C'hamm da fagodiñ goude un tamm divazhiañ a zo bet graet war ar c'hleuz a zisparti o daou di deus an hent. Chomet ez eus en kerzh Yann ur mekanik fagodiñ deus ti Tanvez gwechall, ha chomet eo c'hoazh a-ratre, ar pezh a zo prisius-kenañ evit ur strell evel hemañ. Fagodiñ gant ar vranell en-dro, biken 'hat ! se zo mat evit tud a ziwarlerc'h.\n- Sell, 'm eus aon 'zo ur plac'h koant evidout adarre, eme Emilie en ur bozañ ur vriad bleñchoù etre javelloù ar mekanik. Treiñ a ra Yann. Un oto cheuc'h zo o paouez arestiñ dirak e di, ha n'eo ket ur plac'h, mes div, a zo o tont er-maez diouti. Frotañ a ra ar paotr kozh e zaouarn leun a c'hlazadur hag a vardouz war e vragoù ha mont en-dro sag e di. Ur wech arruet tostoc'h, ec'h anavez Muriel Derrien ; eben, an hini a oa o kas ar wetur, zo ur plac'h en oadoù ganti ivez. Ankouaet en doa petra a oa tremenet disul diwezhañ ; gwir eo, honnezh, merc'h Louise Derrien, deus un tu bennak er C'hore, Kore Plougras evel-just, a oa deuet da welet anezhañ ; gast, un hanter dortad en doa tapet a-raok kreisteiz, ha...\n- A, setu ma salver ! a estlamm unan eus ar merc'hed en un doare divergont.\nChom a ra Yann a-sav. Petra 'c'hoari gante ? Evet o-deus ? Kendelc'her a ra war-zu an div vaouez.\n- Mont mat a ra, Muriel ? emezañ. Ober a ra ur salud gant e benn d'ar plac'h all.\n- Brutal ! Gwelloc'h evit se n'eus ket moien, Yann. Gwelet a rit ? emezi en ur ober un hanter dro warni hec'h-unan, evel ur plac'h yaouank o tiskouez he brozh nevez d'ur milouer.\n- Eeeeh, 'ran ket.Mont a reomp e-barzh an ti ? Eskuzit al loustoni, e oan o labourat er-maez war-dro keuneud gleb.\nMont a reont o-zri en ti. Chom a ra dipitet Emilie ; ne glevo ket an nemorant deus ar gaoz, ha ne oar ket memes piv eo ar vaouez yaouank a oa oc'h ober kizoù dirak Yann Geignard, na perak e oa hemañ Salver ar bed, pe da nebeutañ hini an div blac'h.\n- Ha neuze, Muriel ?\n- Memestra, Yann, n'oc'h ket dall ! 'Welit ket ? Tri gilo hag hanter-kant fenoz, en em bouezañ 'm boa graet evit beure. Hag er sizhun tremenet e oan en tu all da dri-ugent ! Re laosk, re frank tout ma dilhad kenkent ha dimeurzh. Ranket 'm eus mont supresemis da Grec'h Leon du-mañ, da glask dilhad a zougen pa oan plac'h yaouank c'hoazh. Eüruzamant, Mamm zo unan gorren-gorren, kentoc'h. Ha bremañ eo ar ment 40 a zegouezh din.\nMa, kaer en deus sellet ha soñjal, 40 pe 50 pe zoken 60, se 'zo ingal evit Yann. Emañ Muriel o tigeriñ he sac'h hag o furchal ennañ. Tennañ a ra ur bilhed .\n- Hemañ zo evidoc'h, emezi. Ha ma c'hellit ober un dra bennaket evit Karine, hag a zo deuet ganin...\nKarine homañ neuze...Ur vaouez kapabl, o vousc'hoarzhin da Yann hag o c'hortoz ur burzhud ivez.\n- Ya, me zo o labourat asambles gant Muriel, ha dimeurzh diwezhañ moamp gwelet anezhi o tont ken youst hag ur wialenn. Setu meump klevet tout an doare, ha daet on ivez da welet...\nDa welet hag-eñ e c'hellfen ober un dra bennaket, evel-just, a soñj Yann. Ma, homañ gant he c'haoz e-giz tud Boulvriag pe Sant-Nikolaz zo founnusoc'h evit Muriel, da vihanañ, setu ne vo ket difrouezh al labour. Emañ-hi o c'hortoz ur respont deus ma ferzh.\n- Bon, gourvezit war ar c'hanape dirak an tele.\nDistagañ a ra ar peizant kozh ar formulenn hud, teir gwech. Diskontañ a ra an dro-mañ eus c'hwec'h betek unan, rak startoc'h e vo ar jeu. Ur wech fin an abadenn hag aet kuit an div blac'h, ec'h a betek e vern teil. Nag ur samm a oa war e chouk ar wech-mañ !\nN'an ket da gontañ deoc'h kement pratik a zeuas evel-henn da welet Yann Geignard. Holl verc'hed labourva Muriel Derrien, an eil war-lerc'h eben. Tro o bugale, goude : merc'hed lise Montroulez, peder bep gwech er memes gwetur, tri devezh a-renk. Kement-all gant merc'hed skolaj ar seurezed, ar sizhun war-lerc'h, pemzek anezhe en holl. Ha tud deus Bolazeg, Skrignak, Kalanel, Plougras, Plourac'h, Logivi, ha Lohueg evel-just. Ken e veze alies div pe deir blac'h o c'hortoz o zro en antre, hag a-wechoù er-maez, dindan an amzer. Ha goude pep diskontadenn ec'h ae Yann dindan ar glav hag an avel d'en em zivec'hiañ deus kleñvedoù ar merc'hed war e vern teil, e korn Park ar C'hreiz, tro-kein d'e hangar.\nUr mintinvezh eus miz Ebrel e oa deuet Emilie 'r C'hamm, an amezegez, da welet Yann :\n- Alo, da-unan ec'h out, Yann ?\n- Evit c'hoazh on ma-unan. Ne deu ket ar pratikoù kalz a-raok peder eur.\n- Selaou 'ta, prenet 'm eus ur c'hant a blant pour e marc'had Kallag, ha c'hoant 'm befe da biketañ anezhe diouzhtu, mes teil ne 'm eus ket.\nSellet a ra ar paotr gant souezh ouzh e amezegez.Abaoe tri bloaz bremañ en deus dilezet e saout, ha n'en deus ket a deil ken da errez.\n- Teil ? Mes...\n- Justamant, gwelet 'm boa dec'h ez foa ur bern propik a-walc'h e korn Park ar C'hreiz, setu ma c'hellfes reiñ din ur forc'had pe ziv...\n- Ma Doue, n'eo ket gant ma daou lapin e c'hellan kaout kalz teil...\n- Alo 'ta, n'ez ket da lâret, ha deus da welet !\nKement a nerzh zo e komzoù ar plac'h ken ec'h a ar C'heignard d'he heul. E ranker anzav, brav a-walc'h eo ar bern teil. Ne soñje ket dezhañ en doa gouzeriet kement-se dindan e zaou gonikl.\n- Ma, deus da gemer ur garrigellad evit da bour ma 'feus ezhomm, neuze.\nDont a reas pratikoù all deus Kallag, Karnoed, Poullaouen, Duod, Gwerliskin.\nKae dreist nav mor...\nGant an amzer vravoc'h o tont bep un tammig, e vezent gwelet o c'hortoz dirak an ti, en ur vutuniñ pe en ur gontañ kaozioù an eil re d'ar re all. Hag ur sizhun goude, e veze gwelet ar memes re, laouenaet dezhe, lod o vouchañ d'an diskonter kozh, zoken, hag o paeañ dezhañ...\n- Ma, hanter re a roit din !\n- Nann nann nann ! Ouzhpenn an dra-se 'm eus bet roet d'ar vedisined, hep disoc'h ebet, hag aze 'm eus kollet daou-ugent lur en un taol !\nHa dorn ar paotr kozh a serre war mil lur en bilhedoù daou-c'hant.\nHa kreskiñ a rae niver an dud a zeue da welet anezhañ. Bremañ e oa ret kontañ eizh-dek bep abardaez etre merenn ha koan - merenn a vez da beder eur-pemp eur e Lohueg.\nEmilie ur wech ouzhpenn, mes n'eo ket souezh peogwir emaint o chom e-kichen-kichen, Yann hag hi :\n- Deus da welet ma four, 'ta, Yann, ma n'eo ket ur burzhud !\nMont a ra da heul Emilie. Ya, bezañ zo pour, ha pezhiadoù pour, kement ha gwez bananez, kazimant. Ar c'hant pourenn a oa bet lakaet en douar miz hanter 'zo.\n- Komzet 'm eus deus se da'm niz a oa deuet da welet ac'hanon an deiz all, Thierry, an hini a ra labour-douar bio e Plourin. An teil, da deil-te Yann, an hini a zo kaoz, teil bio ma zo hini bio, a lâren dezhañ. C'hoant en defe da brenañ teil ganit.\nAlo 'ta, teil ? Marv 'oa unan eus e lapined gant ur c'hleñved, moarvat - al lapined a gustum kouezhañ klañv ur wech hepken en o buhez - ha kenkent en doa lazhet ha debret egile ; hag abaoe n'en deus ket skarzhet o lochoù. Mousc'hoarzhin a ra en ur soñjal er paotr bihan, e-pad ar brezel, hag en doa anvet unan eus e lapined Timochenko, ar pezh en doa lakaet al lapin da vervel gant ar gozhni. Pebezh simbol ha pebezh dismegañs e vije bet lazhañ ur marichal ha debriñ anezhañ ! Da c'hortoz eo aet gant Emilie betek Park ar C'hreiz ; gwir eo en deus kresket c'hoazh ar bern.\n- Souezhet e chomez ? a c'houlenn Emilie. Mes sell da bratikoù : dont a ra ur plac'h bennaket da'z kwelet, mizer 'walc'h dezhi o stlejañ he ferier ken ledan hag ur rod karr, ken e kreder 'walc'h e koach un adrevr en he brozh, ne c'hell ket tremen dre an nor hep tapout brondu deus an daou du, hag ar sizhun war-lerc'h e teu en-dro, ken moan hag ur felestrenn ! Se zo peogwir en em zisammez deus o foanioù war ar memes bern teil.\nSellet a ra ar paotr kozh ouzh e amezegez gant daoulagad boulloù loto :\n- Kement diskonter a ra eveldon : taoler ar poanioù en ur c'horn distro. A bep seurt mizer a c'hellan pareañ...\n- N'ez ket da gontañ lotaj din, 'ta. Te 'soñj dit n'ouvezan ket perak e teu tout ar merc'hed-se da gaout ac'hanout ? Redek a ra ar vrud, goût 'walc'h !\nCheñch a ra ton ha son, a greiz-tout :\n- Daou-c'hant lur an donenn a ginnig Thierry, a resisa Emilie.\nDaou-c'hant lur an donenn ! Muchañ a ra ar paotr kozh ; dre vras ez eus peder pe bemp tonenn er bern.\n- N'en deus ken 'met dont davit, rak delc'her a ra da greskiñ bemdez, 'm eus aon.\nN'eus forzh penaos, n'eo ket e vern teil a oa o trabasiñ Yann Geignard abaoe un nebeud devezhioù, mes ar mod da zegemer e glianted, niverusoc'h bemdez. Deus tal e di e oa ar marchosi gwechall, hag aezet e vije bet renkañ anezhañ e stumm ur sal-gortoz hag ur sal all evit diskontañ, gant an dommerez-kreiz hag ur gardrob ouzhpenn. N'eo ket an arc'hant a vanke dezhañ evit ober seurt labourioù. Ha pa zeufe an diskar-amzer ne welfe ket ken dek-daouzek a verc'hed gant o dilhad gleb-par-teil o tiverañ en antre, hag o ragachiñ gwashoc'h evit kegined en-dro d'ur wezenn derv e miz Here.\nEmañ an dilost-hañv o 'n em lakaat da vat en terrouer. " Goude pardon Bulad, deus kement toull e ta kaouad " a vez lavaret er c'hanton, ha tremen a ra ar c'haouadoù, dispartiet a-vec'h gant ur frapadig amzer sklaer. Emañ Yann Geignard o sellet deus e varchosi adgraet a-nevez, gant ur gabined evitañ hag ur sal-gortoz evit e bratikoù. Labouret o deus an artizanted e-pad an hañv ha deuet int a-benn d'ober un dra brop gant ar batis kozh a oa aze a-raok. Emilie zo o tont eus ar vourc'h, eus ti Robert Not, pa lârin mat, gant ur choanenn vara hag ur voutailhad dour Menez Are.\n- Brav eo deuet ar chantier gante ! a hop-hi deus an hent.\n- Ya, bremañ e vo aezetoc'h din un tamm mat.\nTostaat a ra Emilie, goude bezañ pozet he sac'h harp deus ar wezenn gentañ he deus kavet.\n- Sell, Yann, en un dra 'm boa soñjet. Gwelet a ran ac'hanout o vont dindan an amzer goude pep kliant, betek korn Park ar C'hreiz. Mes se zo peadra da lakaat ac'hanout da dapout da varv, surtout bremañ pa vi en da gabined tommet mat, ha pa ranki mont d'ober un droiad dindan ar rez pe dindan an erc'h...\nPetra 'c'hoari ganti ? a c'houlenn Yann ouzh e gasketenn. Soursial deus ma yec'hed, bremañ ?\n- Ha setu ar pezh a c'hellan kinnig dit, ma eo mat dit, a gendalc'h Emilie. Ma bern teil, just a-dreñv ma zi, 'feus ken 'met en em zisammañ warnañ. Dek kammed 'po d'ober er-maez, pas muioc'h, e-kichen betek Park ar C'hreiz 'feus daou-c'hant metr ...\nTonket. Ha kalz nebeutoc'h a amzer gollet etre daou bratik, a soñj ar C'heignard kozh.\nHa kresket en deus c'hoazh niver ar pratikoù abaoe daou vloaz. Bremañ e vez ugent pe dregont bemdez o tremen etre daouarn Yann Geignard. Gwelet e vez ur riblennad merc'hed azezet war ar c'hadorioù er sal-gortoz, en-dro d'un daol vihan ront ma 'z eus bet strevet warni un nebeud journalioù, niverenn diwezhañ an Echo, ar C'h-Callacois, ar Paysan Breton. Aezet eo anavezout kouch pe micher ar pratikoù, deus ar pezh a lennont : tud ar c'hanton a ya war an Echo, tra ma kustum gwragez bourc'hizien kêr prennet o beg ober fae war hennezh ha tennañ ar Paul-Loup Sulitzer diwezhañ deus o sac'h. Aezet eo ivez anavezout ar c'helennerezed pe ar mestrezed-skol abalamour da gatalog ar C'hamif digor war o barlenn, ha gwragez ofiserien Brest hag a zispak Terre Air Mer - Madame. Hag ar vaouez he doa tennet The Lancet - Week-End er-maez eus he godell ur wech, a oa gwreg ur medisin eus Bro-Saoz.\nHag emañ ar vuhez o cheñch er barrouz abalamour da Yann ha d'e bratikoù. Evit Yann, da gentañ, hag a wel e gont e Kredit al Labour Douar o c'hwezhañ bemdez, hag a vez saludet gant an implijidi eno gant kement a zoujañs ha ma tiskouezont d'an Tili deus Gwerliskin.\nEvit Emilie 'r C'hamm, da c'houde. N'eo ket hepken dre ma oa antilin gant hec'h amezeg he doa kinniget dezhañ en em zisammañ deus poanioù e bratikoù war he zeil ; kreskiñ a ra he bern abominapl, ha bep miz e teu ur c'hamion da gas dek tonenn gantañ, daou-c'hant hanter-kant lur an donenn, grit ar gont hoc'h-unan. Kavout a ra gras, evel ma kont da dud Lohueg ; ya, ur c'hras eo evit un intañvez ha n'he deus nemet ur retret bihan a-hend-all evit bevañ.\nHag evit ar vourc'h neuze ! Pa zeu tregont a dud asambles da welet an diskonter, e kemeront pep a vilhed gant un niver da zelc'her o zro, hag ouzhpenn ugent anezhe ac'h a da vizitañ kêr da c'hortoz ; daou ostaleri hag ul lipouzerezh-pastezerezh-saloñs te zo bet digoret evel-se, hag a vez leun-chouk a bratikoù etre peder eur hag eizh eur noz bemdez. War ar marc'had, en deus kresket Robert Not e di, ober a ra restaorant ivez bremañ, ha bemdez da eizh eur hanter - nav eur, e wel ar C'heignard kozh o tiskenn eus e Safrane hag o tont da dapout koan, gwisket evel un aotrou.\nTri labourer-douar bio zo ivez o paouez en em staliañ war ar barrouz, evit profitañ an teil bio a zeu brokus deus ti Yann. Evit maer Lohueg eo ur frealz gwelet tud yaouank o tont da c'hounit douaroù frost en-dro, gwelet tier-koñvers serret abaoe bloavezhioù ha bloavezhioù o tigoriñ en-dro. Fier-ruz e vez bremañ bep bloaz pa bed madoberour nevez ar barrouz da zont d'ur gwin a enor asambles gant e guzul-kêr, hag evit diskouez n'en deus berzh nevez ar gomun netra da welet gant ar stad pe ar gouarnamant, e fin an abadenn e sko ur yenn e revr ar Bro Gozh, pô' paour, ken e strak selioù an ti-kêr gant e vouezh.\nHep ankouaat he deus cheñchet ar vuhez evit pep hini eus ar glianted-bet : soñjit, ugent mil bouteg deuet da vezañ ugent mil chergudenn evel gant ugent mil taol bazhig-hud !\nE c'hellan reiñ deoc'h ar c'heloù diwezhañ, peogwir e ray buan tro ar barrouz kenkent ha ma vo bet klevet gant Emilie. Yann zo o paouez resev ul lizher deus Nouyork. Ya, deus Nouyork, kaset dezhañ gant ur strollad tiez asurañsoù hag a blijfe dezhe gwelet o fratikoù o youstañ hag o koazhañ un disterad, moarvat. Ma, al lizher-se a ginnig dezhañ kant mil dollar ar sizhun ( $ 100 000 ) evit mont di da labourat ; e Manhattan en do e gabined, feurmet e vo traoñ ur skrab-oabl evitañ e-unan, hag evit sevel ar bern teil e vo feurmet ur c'horn eus Central Park. Eno ez eus ur Park ar C'hreiz ivez, war a seblant. Ha chom a ra Yann da hunvreal abaoe.\n- Nouyork, Emilie gaezh ! Nouyork !\n18 XII 1999\nNotenn : gerioù ha n'emaint ket e-barzh ar Favereau\nSupresemis : hep dale ( Bro Vigoudenn )\nAdrevr : gg faux-cul. Deus ar sort a veze diouzh ar c'hiz e fin ar bloavezhioù 1800.\nChergudiñ : kellidañ, evit ar pour, an ognon. Ur chergudenn : ur bourenn, ur penn-ognon kellidet. Alese ur plac'h yaouank kresket moan hag hir.\nTrugarez da Reun ar C'halan, Yann Domas, Agnes Helias.\n(c) Yann Gerven 2000


Bannoù treset e brezhoneg : n'eus ket ?\nMoran Dipode, priz kentan Kenstrivadeg bannoù treset e 2015\nPublié le 15/10/17 21:27 -- mis à jour le 00/00/00 00:00\nTroidigezhioù, met nebeutoc'h eget mare Yann-Fañch Jacq hag an Here. Ha koulskoude e vez lennet kalzig a seurt lennegezh gant ar re yaouank... hag ar re all !\nEr bloavezhioù 1970 en doa embannet Yann-Fañch Jacq bannoù treset « Buddy Longway », « Jonathan » gant e arc’hant dezhañ ha kroget o doa da c’houde tud an Here gant troidigezhioù Tintin. Met bannoù treset krouet e brezhoneg : ne oa ket, pe re nebeut atav. Penaos, ha perak n’eus ket muioc’h hiziv an deiz ?\n« An Ankou » oa troet e brezhoneg, met treset gant Fournier ha n'eo ket brezhoneger. Gant Malo Louarn e oa bet graet bannoù treset fentus, unan anezho arc’hantet gant Kuzul Europa, mar plij, hag istorioù berr e Moutig. , er gazetenn vrav Meuriad e oa bet treserien ampart hag istorioù brav, met aet e oa da get re abred, gant 200 den koumanantet hepken. Gant ti-embann Brest Nadoz Vor oa bet graet ul labour vat, gant testennoù nevez («Yes Scotland», da skouer). Tud yaouank barrek da dresañ ne vank ket e Diwan : neuze, perak e vefe ken diaes embann bannoù treset krouet gante, pa weler ar berzh graet gant ar mangaioù, war Internet ha lec’hioù all ?\nSkrabidoull, Internet, Satrapi e brezhoneg...\nWar al lec’hienn Skrabidoull pe c’hoazh Ya-ouank, e vez gwelet ingal tresadennoù e brezhoneg en linenn. Met treut eo ar peuriñ. En Euskadi e vez krouet 15 albom bannoù treset en euskareg bep bloaz. E-kerzh ar pemzek bloavezh paseet e oa bet troet Titeuf, Kid Paddle, Mariane Satrapi... Met marv eo ar gazetenn Meuriad, hag evit ar poent n'eus skrivagner na treser ebet en dije krouet ur vandenn dreset nevez ‘zo e brezhoneg penn da benn. Kalonekaat treserien ampart da labourat gant skrivagnerien, ha reiñ un tamm sikour dezho a vefe da lakaat da bal er bloavezhioù da zont.\n«Pezh a vank er mare-mañ, ' gav din, e Breizh hiziv a zo krouidigezh, tud prest da sevel, da skrivañ traoù, ha tud gant traoù da lâr peogwir da gentañ tout e ranker kaout un dra da lavarout d'ar re all ha se 'm eus poan da gaout e Breizh ; deus un tu omp re vat, en ur mod, re aes da gaout moneiz pa saver un doser out sur tamm pe damm da gaout moneiz da heul.»


Pajenn:Marigo - Buez ar Saent.djvu/266 - Wikimammenn\nPajenn:Marigo - Buez ar Saent.djvu/266\ndaëlou a scuiller er moument ëurus-se, ne dint-y quet da veza preferet d’an oll joa eus ar bed ? O va Doue, mar santer quement a gontantamant o vouela evidoc’h er bed-mâ, pebes joa na santim-ni quet oc’h en em rejouissa gueneoc’h en Eê !\nAn unnecvet devez a viz Ebreul.\nSant Leon en devoa ur speret quen excellant hac ur vertuz quer parfet ma er choasas ar Pab Sant Celestin evit e Secretour. Ebars ar Garg-se e roas mercou eus ur furnez hac eus ur brudanç dreist-ordinal. Goudeze e servichas cals d’ar Pab Sant Sixt, hac ar Pab-mâ, o veza deut da vervel, e oue choaset evel ar c’hapapla hac an dina da zerc’hel e blaç.\nEvel ma aznaye parfetamant ar stad eus an Ilis, ne songeas nemet da bourvei d’e ezomou. Coumanç a reas dre ober er Guær a Rom an oll mad a oa da zesirout en-hi, hac er c’harteriou pella eus ar bed cristen ne zalezont quet da santout an effejou eus e vigilanç hac eus e sourci pastoral. Trec’hi a reas an Heritiquet dre e Zoctrin ha dre e Scridou ; ober a eureu assambli ar C’honcil general a Galcedoan, ê pehini e assistas c’huec’h cant ha tregont Escop. Biscoas an Ilis ne devoa bet er memes amser quement a adversourien da goumbati, ha biscoas ive ne devoa gounezet quement a victoriou evel ma c’hounezas dre ar vigilanç a dre ar zêl ardant eus ar Pontif santel-mâ.\nPreservi a reas ive ar Guær a Rom eus a veur a zrouc. Ur Roue barbar, hanvet Attilla, o veza deut en Italy gant un arme terrubl, a lequeas e tan hac e ludu meur a Guær ha meur a Ilis. An Habitantet eus a Rom, pere en em vele exposet d’ar memes malher, o devoe recours d’o Fastor santel ; ha, leun a fizianç er faver en devoa dirac Doue, er pedzont\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/266&oldid=134373 »


Edo (kêr) - Wikipedia\nEdo (e japaneg 江戸; "aber") eo anv kozh Tokyo, kêr-benn Japan.\nKartenn eus Edo, 1844-1848\nTalvezout a ra Edo kement ha beg douar hag ivez genou ur bae, pe "aber".\nUr mare zo bet e veze skrivet ivez Yedo pe Yeddo. Distaget e vez "eh-doh."\nAbred eo bet annezet an tuchennoù tro-dro da lec'hiad bae Tokyo kantvedoù-pad met an darvoud meur bet c'hoarvezet eno eo savidigezh kastell Edo e 1457 gant Ota Dokan.\nE 1603 eo bet diazezet Shogunelezh Tokugawa gant Edo da sez ar gouarnamant (kêr-benn e oa er fedoù) tra ma chome annez an Impalaer e Kyoto. Bet e oa bet Kyoto kêr-benn gozh Japan betek neuze.\nFreuzet-lip eo bet Edo gant tanioù-gwall meur a wech. En o zouez eo bet, marteze a-walc'h, an tan Meireki no Taika eus 1657 an hini gwashañ-holl : kredet e vez eo marvet e-tro 100 000 a dud er flamennoù. Kontet ez eus bet e-tro 100 tan-gwall e-pad marevezh Edo, c'hoarvezet dre walleur abalamour d'an tiez (Machiya) bezañ savet e koad peurliesañ ha tommet gant glaou e-kerzh ar goañv.\nP'eo bet echuet gant ar Shogunelezh e 1868 eo bet adanvet kêr ha lakaet an anv "Tokyo" dezhi, ar pezh a dalvez "kêr-benn ar reter"; En em staliet eo an Implalaer e Tokyo e-pad an assavidigezh ha deuet eo neuze da vezañ kêr-benn ofisiel Japan.\nE-kerzh marevezh Edo e veze anvet merourien (machi bugyo) gant ar shogunelezh evit ober war-dro gouarnerezh Edo. Ober a raent war-dro ar polis ha (adalek mare Yoshimune) war-dro kevrenn publik an tan (machibikeshi), an torfedoù hag ar prosezioù sivil. E karg e oant ivez eus an aferioù melestradurel rekis d'ur geoded 1 milion a dud enni da vont en-dro.\niki (unan eus uhalvennadoù estetek Japan)\nEdokko (genidik eus Edo)\nSkriturioù disheñvel tennet eus pennad Encyclopædia Britannica 1911\nAdtapet diwar « https://br.wikipedia.org/w/index.php?title=Edo_(kêr)&oldid=1465603 »\nDernière modification le 4 Ebr 2013, à 17:02\nKemmoù diwezhañ degaset d'ar bajenn-mañ d'an 4 Ebr 2013, da 17:02.


Gwengolo | 2013 | EMGLEV AN TIEGEZHIOÙ\nDielloù dre viz : Gwengolo 2013\nEurlid3 p 481-502\nEmbannet da Gwengolo 30, 2013 gant emglev\nsetu amañ un nebeut evezhiadennoù : pep lec’h Titos e-lec’h Titoz\np 482 2 Kor 8,19 hor c’hompagnun e-lec’h c’humpagnun\np 485 2 Kor 9,3 viot e-lec’h vefot\n6 Gouezit e-lec’h gouvezit\n11 c’hellot e-lec’h c’hellfot\n13 e veulint e-lec’h e veulfont\np 488 2 Kor 10,2 hardizhegezh e-lec’h hardiziegezh\n4 falsarguzennoù e-lec’h falzarguzennoù\np 492 2 Kor 11,,17 Hardizhegezh e-lec’h hardizhiegezh\np 18 pa-z eo gwir e-lec’h pazeogwir, hervez ar reizher\np 493 Pebeilganenn Gal 1,12 digant un den em eus e-lec’h am eus. Reizhañ e TN ivez.\np 496 2 Kor 12,10 heskinadegoù e-lec’h heskinadurioù\np 499 2 Kor 12,18 Titos 2 wezh\np 500 2 Kor 13,6 anavezot e-lec’h anavezfot.\n,Eurlid3 p 481-502.doc\nBabigoù Breizh a glask izili\nEmbannet da Gwengolo 28, 2013 gant emglev\nAmañ-kevret galv “Babiged Breizh”. Mat e vefe dezho embann o zraktoù e brezhoneg da gentañ penn, met evit-se o deus diouer a dud evit hen ober moarvat. A-bouez eo koulskoude ober gant ar yezh hon-unan evit kement-tra a reomp. Un afer a gempoellded ez eo.\nGalv Babiged Breizh.pdf\nEmgav miz Here Emglev an Tiegezhioù\nEmgav EAT a vo e bro Naoned : d’ar sadorn 26 a viz Here e Pornizh : E ostaleri Feunteun ar Vretoned Pornizh eo bet lakaet emgav EAT e-pad ehanoù an Hollsent adalek 15 eur. Un digarez e vo evit izili ar c’horn d’ober anaoudegezh kenetrezo ha da skoulmañ darempredoù a vignoniezh. Displeget e vo pergen doare hol labourioù war-dro al liderezh, ar Bibl, ha framm Kristenion Breizh.\nEmbannet da Gwengolo 19, 2013 gant emglev\nBep Gwener e vez ur veilhadeg da 21 eur e leurger Tour D’Auvergne. Brezhoneg ha galleg a vez implijet, pergen “Eured ar Marv” ha” Pedenn ar Gedour” https://www.facebook.com/pages/Veilleurs-%C3%A0-Carhaix/648907455128611\nNotenn yezh da zisplegañ perak hon eus kavet gwell o envel "Beilherien Karaez" kentoc'h eget "Beilherien Garaez" bet lakaet da gentañ. Ober ar c'hemmadur a ranker ma talv ar renadenn-anv (complément du nom) da anv-gwan : da lavaret eo e c'haller ober an daou, diouzh ar pezh a venner ezteurel :\nBeilherien Garaez : a vefe kentoc'h tud a zo e Karaez hag a veilh peogwir emaint e Karaez (rak ez eus un dra bennak ispisial e Karaez... un ospital war-nes serriñ, da skouer...). Evit gwir eo reizh-tre kemm al lizherenn peogwir e c'hoari amañ roll un anv-gwan\nBeilherien Karaez : a zo gwell en degouezh-mañ dre ma teu da vezañ kentoc'h renadenn lec'hiañ ma c'haller lavarout... eleze : Ar Veilherien a zo e pep lec'h e Breizh, e Bro-C'hall hag en Europa hag e venner komz diwar-benn ar re anezho a zo e Karaez.\nUnwisk Husarded an Ankou (1793)\nAr skeudenn-mañ a ziskouez chupenn ur soudard eus an Dispac’h Gall eus rejimant “Husarded an Ankou”, renet gant Kellerman e brezel ar Vande (1793), ha pergen e lazhadeg Saveneg. Dont a ra an unwisk-se eus badgad an Tötenkopft Prusia. Anat eo ez awenas ivez kemenerion unwisk ar Waffen SS an eil brezel-bed…\nAl luc’hskeudenn-mañ a embannomp a zo bet kemeret e Mirdi prevez ar Chouanerezh a zo staliet e Plarnel, lec’h ma teraou ledenez Kiberen, hag e-lec’h e oa bet graet un dilestradeg c’hwitet gant ar rouelourion divroet.\nEmbannet e Brezhoneg war bep tachenn, Keleier hollek\t| Ober un evezhiadenn\nDevezh-Studi war Vatikan II (diskar-amzer 2013)\nEmbannet da Gwengolo 13, 2013 gant emglev\nAmañ ar follenn-enskrivañ da voulañ ha da gas.: Devezh-studi Vatikan II sadorn 19 a viz Here 2013 : bbb\nRenta-kont Emvod-meur Emglev An Tiegezhioù\nEmbannet da Gwengolo 11, 2013 gant emglev\nD’ar sul 14 a viz Gouhere e oa en em gavet izili ‘zo eus EAT evit oferenn-bred gouelioù “Kann al Loar” e Landerne ha leinet a-gevret e kêr. E Kergreven Trelevenez e voe graet an emvod bloaz hervez al lezennoù. Ar renta-kont a voe graet gant ar c’hadoriad Tepod Gwilhmod. Kempouez eo kontoù ar gevredigezh a-drugarez da broferion vrokus ha da werzh an embannadurioù.\nEvelkent eo ret mat stadañ eo bet gwerzhet fall adembannadur “Poanioù-spered an Tad Gwazdoue”, ur romant fentus bet skrivet gant Youenn Olier a gaver ennañ danvez-prederiañ, pergen a-zivout emdroadur an Iliz da heul Vatikan II.\nAr pegsunioù evit ar poubellennoù melen a zo bet skignet re nebeut. Chom a ra tost da vil da skignañ.\nKannadig Imbourc’h a zalc’h mat war e hent daoust ma koazh niver ar goumananterion hogen lennet e vez madik en e stumm niverel digoust (tost da gant lugadenn pa zeu er-maez un niverenn).\nLec’hienn EAT a zo aet mat en-dro met ne zegas ket izili nevez evit keloù-se.\nAr c’hamp katekiz ez eus bet anv da aozañ a vo klasket aozañ da vloaz mar bez kavet tud o deus ar BAFA hag ar BAFD.\nBodad “Ar Bibl Santel” ha “Liderezh an Eurioù” a zo aet mat war-raok a-drugarez d’ur c’henlabour etre an izili.\nEvelkent eo re izel niver an izili oberiant. Tu ez eus da vezañ nec’het o stadañ diseblanted an stourmerion war pennpouez ar familh evit treuzkasadur ar yezh hag ar vrogarantez. N’heller kontañ war ar skolioù Diwan nemet evel ur skoazell evit ar familhoù ha n’eo ket ar c’hontrol !\nUr raktres ez eus da embann ur c’hatekiz evit ar vugale : hini sant Pius X.\nMeur a ezel en deus kemeret ur perzh oberiant a-enep lezenn Taubira, e luskad LMPT har ar Veilherion.


Mo Zi - Wikipedia\nSkrid 7vet levrenn ar Mozi\nEn-dro da Vo Zi e voe bodet kumuniezhoù peuzrelijiel a skignas an dek damkan ; brizhsoudardel e oa lod kumuniezhoù ivez, rak a-drugarez d'o gouiziegezh a-fed enep-seziz e sikourjont lod Stadoù a oa en arvar da vezañ aloubet gant amezeien. A-live gant hini ar Gonfusianed e voe skol heulierien Mo Zi a-hed marevezh ar Stadoù Brezelour.\n1 Ur peoc'hour brezelour\n2 Ar Mozi\n6 Studiañ ar Mozi\nUr peoc'hour brezelourAozañ\nAr Stadoù Brezelourwar-dro ar bloavezh 260 KJK\nDen ne oar anv gwirion Mo Zi.\nMo Di (墨翟) e oa kent bezañ lesanvet "Mestr Mo", hogen tabut zo diwar-benn an anv-familh Mo. Kement ha "liv (du)" e talvez 墨 "Mò", na oa ket anv tiegezh pe diegezh, na da varevezh an Nevezamzerioù ha Diskar-amzerioù, na da hini ar Stadoù Brezelour. An istorourien gozh a lavar e vije Mo ur berradur eus 墨胎, Mòtāi, anv un tiegezh a ziskenne eus rener ar Stad Guzhu (孤竹君, "Gūzhú Jūn") ; ar re nevez a lavar e oa "Mò" anv ar skol bet savet gant Mo Zi, tra ken, an anv oc'h ober dave d'ar merk livet e du war tal an dorfedourien hag ar sklaved ; dre an anv arouezius-se ez embanne heulierien Mo Zi en em lakaent a-live gant dere izelañ ar bobl, evel o mestr – peogwir e oa Mozi bet ganet er werin n'en devoa anv-familh ebet.\nUn trede displegadenn zo : teñval e oa liv kroc'hen Mo Zi, hervez ar skrid a zoug e anv (levrenn 12, rann 1, § 17).\nE Stad Lu e voe Mo Zi ganet e 479 KJK, er Stad ma voe Konfusius ganet ivez hag er bloavezh end-eeun ma varvas ar prederour meur.\nHervez an darn vuiañ eus an istorourien e voe Mo Zi ur c'halvez, hag unan ampart-kenañ a grouas mekanikoù e stumm laboused koulz ha skeulioù war-roudoù a-benn tagañ mogerioù-difenn keodedoù. Un arbennigour war ar mogerioù-difenn e oa ivez, dres a-walc'h, ar pezh a voe an abeg ma voe klasket gant lod renerien – e-pad ur mare e voe maodiern er Stad Song.\nE skolioù konfusian e voe kenteliet pa oa yaouank, ha diwezhatoc'h e soñjas dezhañ e oa ar Gonfusianegezh re dechet da heuliañ red an darvoudoù, da bouezañ war al lidoù ha da brederiañ war stad ar renerien, hep teuler pled da vuhezegezh hag ijin an dud voutin.\nBuan e savas Mo Zi ur skol-bredrouriezh a voe ken galloudus ha hini Konfusius, heuliet ma oa gant kalz kalvezourien a veze kenteliet koulz war prederouriezh ar mestr ha war e skridoù a-zivout an deknologiezh. Urzhiet en un doare damheñvel ouzh un armead e oa ar skolidi.\nDoujet e voe da anv Mo Zi en abeg ma oa ur peoc'hour ha ma laboure dizehan evit hevoud an dud vihan. Dre ur skrid gant Meng Zi ma roas meuleudi da "garantez hollvedel" Mo Zi e voe treuztroet ar c'heal 兼愛, jiān ài, "kendruez neptuek". Lavaret ez eus bet e oa brasoc'h reizhded buhezegezh Mo Zi eget hini Lao Zi pe hini Konfusius zoken.\nPeogwir e oa-eñ ur peoc'hour da vare ar Stadoù Brezelour e veajas Mo Zi a dachenn-emgann da dachenn-emgann a-benn lakaat ar renerien da gilañ war o soñjoù ag aloubidigezh. Ur wezh e kerzhas e-pad dek devezh da vont d'ar Stad Chu da glask herzel ur brezel enep ar Stad Song ; pa voe erru e tiskouezas, dre nav gwezh, e oa-eñ gouest da zifenn kêrbenn Chu diouzh tagadennoù pennsoudard ar rener ; pa gomzas ar rener da lazhañ Mo Zi e lavaras hennezh e oa e skolidi o c'hourdoniñ soudarded Song, ha ret e voe da rener Chu paouez gant ar brezel (Mozi, 13/50/1-3). Goude-se e teuas Mo Zi a-benn da herzel ur brezel etre ar Stad Lu hag ar Stad Qi.\nEn tu all da ziskouez e ouiziegezh a-fed brezel e kelenne Mo Zi e oa ret d'ur rener, a-benn difenn e gêrbenn, fiziout e tud ampart en tu all da vogerioù-difenn, armoù ha soudarded maget-mat.\nUr c'hendastumad eus kentelioù ar mestr gant e skolidi eo ar Mozi.\nPeogwir e save Mo Zi enep ar Gonfusianegezh e voe ar skrid lezet a-gostez e-pad ar marevezh Han (ren 206 KJK – 220 GJK), ma voe skol Konfusius savet da skol stadel.\nPemzek levrenn zo er skrid, 71 pennad en holl, a zo bet adsavet dre studiañ ha kempenn ar skrid orin a oa bet stlabezet a-hed ar c'hantvedoù. Lod rannbennadoù zo bet kollet da viken avat.\nKentelioù ar mestr a-zivout e soñjoù buhezegel, politikel ha relijiel a gaver el levr a zoug e anv\nEl levrenn gentañ ez eus ur sell a-vras war soñjoù ar mestr.\nKonfusian a-grenn eo al levrennoù 2 ha 3, ma'z erbed ar mestr envel renerien wirion (君子 jūnzi, "mestr rener", a droer ivez dre "den a enor" gant ur ster par da hini ar saozneg gentleman) er gouarnamant, ha pa vijen eus ar werin, ha ma sav a-du gant ur gevredigezh urzhasaet .\nEl levrenn 4 e tispleger ar c'heal 兼愛 jiān ài, "kendruez neptuek", a droer alies dre "karantez hollvedel".\nEnep ar brezelioù tagus e sav al levrenn 5, tra ma pled al levrenn 6 gant an armerzh ha lidoù an obidoù.\nEus 天志上 tiān zhì shàng, "youl an Neñv", e komz al levrenn 7 ; enep ar soñjoù a zo enni e savo ar prederour Xun Zi (313-238 KJK).\nEnep-konfusian eo al levrennoù 8 ha 9, pa 'z embannont ez eus eus speredoù (明鬼下, ming guǐ xià, "speredoù splann dindan"), pa savont enep ar sonerezh hag enep an donkelouriezh, ha pa'z eo Enep ar Gonfusianegezh talbenn an div rannbemmad eus al levrenn 9.\nEl levrennoù 10 da 13 e tremener eus kealioù-diazez ar brederouriezh da gendivizoù etre ar mestr hag e skolidi, en un doare damheñvel ouzh Kendivizoù Konfusius.\nDa deknikoù ar brezel eo gouestlet al levrennoù diwezhañ, niverennet 14 ha 15.\nDek damkan pennañ zo bet merket e prederouriezh Mozi, pep hini anezho e vezañ displeget e teir rannbennad eus ar Mozi.\n尚賢 shàng xián : sevel ar re dalvoudus (levrenn 2 / pennadoù 8-10)\nEvel Konfusius e tiogel Mo Zi e c'hall forzh pe zen reizh, ha pa vije eus ar werin, bezañ roet ur garg er gouarnamant. Ne c'hall ur Stad bezañ renet en un doare efedus nemet dre enoriñ hevelep tud, o goprañ druz, reiñ galloud dezho. Er c'hontrol e sav Mo Zi enep tuta a-douez familh ha mignoned hep ensellet o zalvoudegezh.\n尚同 shàng tóng : heñvel ouzh ar re uhelañ (levrenn 3 / pennadoù 11-13)\nA-benn ma vije stabil hag urzhiet ar gevredigezh ez eo ret e vije an holl dud a-du da zisklêriañ an dra-mañ-'n dra reizh pe zireizh. Pa vez kant soñj gant kant den ez erbed Mo Zi ma vije dibabet renerien fur ha ma vije heuliet o alioù gant an holl dud. Ur reizhiad buhezegezhel hepken a vije neuze, gant ar werin e traoñ ar gevredigezh, ar wizien er c'hreiz, an impalaer el laez, hag an Neñv a-us an impalaer.\n兼愛 jiān ài : kendruez neptuek (levrenn 4, pennadoù 14-16)\nHervez an damkan-se e teu trubuilhoù ar bed eus tech an dud da lakaat o hevoud kent hini o c'henseurted, ha hevoud o darempredidi a-us hini an estrenien. N'o devez an dud tamm keuz ebet neuze o vrasaat o hevoud ha hini o darempredidi diwar-goust an dud all. Erbediñ a ra Mo Zi e rankje an dud ober war-dro hevoud mab-den dre vras hep diforc'hañ etre int o-unan, o darempredidi hag an estrenien.\nPa lavar Mo Zi e rank pep den karout an dud all, ar familhoù all, an tiez all, ar broioù all evel m'en em gar ha ma kar e familh, e di hag e vro e chom gant spered Reolenn Aour Konfusius : "na lakait biken war an dud all ur redi n'ho pije ket dibabet evidoc'h-c'hwi" (Kendivizoù, XV.24).\n非攻 fēi gōng : enep an tagadennoù (levrenn 5, pennadoù 17-19)\nEnep ar brezelioù tagus e sav Mo Zi el levr-se. Direizh int, ha ne zegasont mad ebet, ha pa vije d'an dagerien o-unan. Diforc'hañ a ra ar prederour etre ar brezelioù direizh-se hag ar re reizh a veze kaset gant ar renerien fur gozh a-benn diarbenniñ mac'homerien.\n節用 jié yòng : arboell en dispignoù (levrenn 6, pennadoù 20-21 – kollet eo bet ar pennad 22)\nHollret eo d'ar renerien arboellañ war dinerioù a Stad. Arabat eo dispign evit traoù koustus ha didalvoud. Ret eo soñjal en dalvoudegezh pleustrek kent er stumm pa saver traezoù evel dilhad, savadurioù, karbedoù hag all.\n節葬 jié zàng : elevezh en obidoù (levrenn 6, pennad 25 – kollet eo bet ar pennadoù 23 ha 24)\nDamheñvel ouzh ar pennadoù 20-22 eo ar pennadoù-se, nemet e pouezont war lidoù an obidoù. Kondaoniñ a ra Mo Zi ar boas a zo gant an uhelidi da sevel obidoù hir ha koustus : direizh int peogwir ne zegasont diskoulm ebet da gudennoù ar bed, ha paouraat a ra an dud vihan. Enep ar Gonfusianed e sav ar prederour neuze, pa selle heulierien Konfusius ouzh lidoù kemplezhek an obidoù evel ouzh an doare uhelañ da zelc'her un urzh reizh er gevredigezh.\n天志 tiān zhì : youl an Neñv (levrenn 7, pennadoù 26-28)\nUn doare doue eo an Neñv kinniget el levr-mañ : klask a ra lakaat pep tra er bed da vezañ reizh, evel ma raje ur c'halvez gant e gelc'hier, e reolenn hag e skouer. Youl an Neñv eo a ziviz a pezh a zo reizh hag ar pezh n'eo ket, e kement den hag e kement tra a zo er bed. Kastizañ a ra ar re fall ha goprañ ar re vat. Enep ar Gonfusianed e sav Mo Zi c'hoazh, pa embannont ez eus eus an Neñv un nerzh kuzh na emell ket e buhez an dud.\n明鬼 míng guĭ : meizañ ar spesoù (levrenn 8, pennad 31 – kollet eo bet ar pennadoù 29 ha 30)\nHervez Mo Zi e teu techoù fall an dud eus ar fed ma ne gredont mui er spesoù ha speredoù a zo kannaded an Neñv da lakaat e youl e pleustr er bed. Dre gontañ skouerioù dastumet en Istor Sina e klask prouiñ ez eus evit gwir eus spesoù an Neñv, hag arguzennoù a zegas a-benn diskouez pegen mat e vije anaouedegezh ar spesoù gant ar bobl evit buhez kevredigezhel ha politikel mab-den.\n非樂 fēi yuè : enep ar sonerezh (levrenn 8, pennad 32 – kollet eo bet ar pennadoù 33 ha 34 a oa e deroù al levr 9)\nDireizh eo seniñ, eme ar prederour, en abeg ma ne zegas netra d'ar bobl : didalvez eo, ret eo d'ar bobl paeañ tailhoù da lakaat sevel kleier bras-divent e-lec'h sevel binvioù da labourat an douar, pa sav an dud ar binvioù-seniñ ha pa sonont evit plijadur ar renerien ne c'hallont ket labourat an douar a-benn kaout boued ha fardañ dilhad a-benn tommañ d'o c'horf ha diskuizhañ. Pa vez tud o seniñ hag o tañsal evit ar renerien e rankont bezañ maget mat ha gwisket cheuc'h, padal ne fardont na boued na dilhad : diwar goust an dud all e vevont neuze. Ar Gonfusianed, int, a lakae ar sonerezh da unan eus ar binvioù pennañ da lakaat urzh ha reizhded er bed.\n非命 fēi mìng : enep an donkelouriezh (levrenn 9, pennadoù 35-37)\nHervez an donkelourien n'o deus furnez ha strivoù an dud levezon ebet war disoc'hoù oberiantiz mab-den ; enep an damkan-se e sav Mo Zi, en abeg ma tegas lezober ha dizurzh er gevredigezh.\nEn hevelep levr, adal ar pennad 36, e lenner diwar-benn ar reolennoù da heuliañ pa venner sevel damkan pe zamkan a vije kadarn – Teir Arnodenn ha Pevar Dezverk ar Gelennadurezh a reer eus ar rannbennadoù-se.\nDielfenniñ diazez ar gelennadurezh, he gwiriekaat ha gallout he lakaat e pleustr eo an teir arnodenn ; diskouez ar splet a c'haller tennañ diouti evit ar Stad hag ar bobl dre binvidikaat ar beorien, brasaat ar boblañs, staliañ ar surentez ha kempenn an dizurzh eo ar pevar dezverk.\nPeogwir e oa kadarn war divoud bezañs an Neñv (天 tiān), youl an Neñv ha perzh an Neñv e buhez an dud, hag en abeg d'e zamkan jiān ài, ar gendruez neptuek – damheñvel ouzh atizadur Jezuz-Krist eo hini ar prederour : "karit ar re all evel m'en em garit" – ha c'hoazh abalamour ma vevas hervez e gelennadurezh e voe kelennadurezh Mo Zi troet da relijion kerkent ha marvet ar mestr.\nUn doare Iliz a voe savet gant heulierien Mo Zi, gant Mistri Kozh hag un niver bras-kenañ a feizidi. A-hed rummadoù tud e vevas an Iliz-se kent mont da get e dibenn marevezh ar Stadoù Brezelour (221 KJK), 160 vloaz goude marv ar mestr.\nDaou vil bloavezh goude avat e voe studiet soñjoù ar prederour meur en-dro, diwar skrid orin ar Mozi petra bennak ma oa bet kemmoù bras er yezh. Koulz an dispac'herien republikan e 1911 hag ar Gomunourien e 1949 e kavas dezho e oa eus Mo Zi ur prederour arnevez deuet re abred en Istor Sina.\n↑ zh: 荀子\n↑ 2,0 ha2,1 Mozi, Chinese Text Project\n↑ Needham, 1991\nStudiañ ar MoziAozañ\nSkrid Mozi : troidigezh saoznek gant MEI W. P., Chinese Text Project, http://ctext.org/mozi (embannadur Hyperion Press, 1973, klokaet gant GRAHAM A. C., 1978).\nAMES Roger T. & MEI Yi-Pao, Mozi, Encyclopedia Britannica Online, 2011, http://www.britannica.com/EBchecked/topic/386700/Mozi\nFRASER Chris J., Mohism, The Stanford Encyclopedia of Philosophy, 2010, http://plato.stanford.edu/entries/mohism/\nGRAHAM A. C., Later Mohist Logic, Ethics and Science, The Chinese University Press, Hong Kong, Sina, 1978, 2003, ISBN 978-962-201-142-7\nKONG FU ZI (Konfusius), Les Entretiens de Confucius, troet gant Pierre Ryckmans, Gallimard, Paris, 1987, ISBN 978-2-07-030531-5\nLOY Hui-Chieh, Mozi, Internet Encyclopedia of Philosophy, 7 Du 2007, http://www.iep.utm.edu/mozi/\nMEI Yi-Pao, Mo Tse, the Neglected Rival of Confusius, Arthur Probsthain, London, RU, 1934, ISBN 978-0-8538-2026-0\nMO ZI, The ethical and Political Works of Mo Tse, troet gant MEI Yi-Pao, Arthur Probsthain, London, RU, 1929, adembannet gant Hyperion Press, New-York, SUA, 1973, ISBN 978-0-88355-085-4\nNEEDHAM Joseph, Science and Civilisation in China, Vol. 2, History of Scientific Thought, Cambridge University Press, Cambridge, R-U, 1991, ISBN 978-0-521-05800-1.\nSCOTT Alex, Mozi, 2004, http://www.angelfire.com/md2/timewarp/mozi.html\nVANDERMEERSCH Léon, Mozi, Encyclopædia Universalis, Albin Michel, Paris, 1998, ISBN 978-2-226-10092-4\nWING-TSIT Chan, A Source Book in Chinese Philosophy, Princeton University Press, 1963, ISBN 978-1-4008-0964-6\nBookRags, lec'hienn ar studierien hag an enklaskerien, http://www.bookrags.com/research/mozi-c-470c-391-bce-eoph/\nGeriadurioù sinaek :\n• Sinaeg - saozneg : http://www.mandarintools.com/, gant Erik Peterson, Janya Inc., Amherst (NY) & Washington D.C, SUA\n• Sinaeg - galleg : http://www.chine-nouvelle.com/outils/dictionnaire.html\nAdtapet diwar « https://br.wikipedia.org/w/index.php?title=Mo_Zi&oldid=1974261 »\nDernière modification le 6 Meu 2022, à 09:30


Pajenn:Le Clerc - Ma beaj Londrez, 1910.djvu/110 - Wikimammenn\nPajenn:Le Clerc - Ma beaj Londrez, 1910.djvu/110\nrener, an Otro Amette, arc’heskob Paris. Eun deg eskob bennak a zo endro d’ean, en o zouez hini Sant-Brieg.\nTri pe bevar skrid a lenner diragomp, danve e pep-hini anê da domman hon c’halono ouz ar Zakramant adorabl. Unan anê a ziske d’imp e oa boazet ar gristenien gentan da gomunian bemde. « Ha koulskoude, eme al lenner, e rene an dud gwasoc’h bue epad ar bevared kantved evit ne reont breman. D’imp eta da dostaat alies, ha bemde mar gallomp, ouz an Dôl zakr ».\nAr pez a stokas ar muian hon c’halono, e oa diviz an Tad Boubée, eus kompagnunez Jezus. Setu aman, berr ha-berr, ar pez a lavaras. « Burzudo Lourd, emean, a zo brudet dre ar bed-oll. Mes seblantout a ra n’eus ket bet c’hoaz tôlet ple d’ar garante virvidik a diskoeer eno ouz Sakramant an Oter. Ar bla-man e zo bet roet en Lourd eur milion ha kart a gomuniono. Leiz a vurzudo a zo c’hoarveet epad prozision ar Zakramant pe epad an oferen. Unan eus ar re souezusan a zo c’hoarveet evit ar bla, breman ’zo c’hwec’h sun, epad ma lared oferen bred ar Jubile : eur glanvourez pareet en eun tôl ha da vat, eus goulio euzus ha na baouezent da ziskargan. Kazi bemde e ve grêt prozision ar Zakramant, ha, bep ma tremen Jezus e kreiz an dud klanv, e ro ar yec’hed da veur a hini. Diwar kant burzud, eme an doktor Boissarie, e zo 60 hag a dleer da Doue an Eukarist. Dre devosion ouz ar Zakramant Santel, eo c’hoaz e tremen kalz a belerined nozvezio a-bez en iliz Lourd : êzetoc’h e kavont hen adori evelse. Ha ne laran netra eus ar graso a zistro a ro an Itron-Varia Lourd da leiz a dud dife pe da ineo yen-sklas, graso hag o lak da dostaat ouz tôl zakr\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/110&oldid=150109 »\nKemmoù diwezhañ degaset d'ar bajenn-mañ d'an 6 Meu 2019, da 11:10.


Dugelezh Brabant - Wikipedia\nDugelezh Brabant a oa un dugelezh eus an Impalaeriezh Santel Roman, lec’hiet etre priñselezh Liège, kontelezh Namur, kontelezh Flandrez ha kontelezh Hainaut. En em astenn a rae en-dro da gêrioù Brusel, Antwerpen, Mechelen, Leuven, 's-Hertogenbosch ha Breda.\nKartenn eus dugelezh Brabant, e 1477\nWar-dro 1085 e voe unanet kontelezh Leuven ha kontelezh Brusel dindan ren Herri III Leuven, da vont d’ober landgraviezh pe kontelezh Brabant. Gant an impalaer santel Friedrich Iañ, lesanvet “Barbarossa” (barv ruz), e voe krouet an titl a zug Brabant e 1183. Hag Herri Iañ Brabant e voe an dug kentañ. Tamm-ha-tamm e kreskas domani an dugelezh, bihan en deroù, etre ar stêrioù Zenne ha Dender.\nGoude Emgann Worrigen, e 1288, e voe unanet dugelezh Limburg ha dugelezh Brabant, hag e-pad pemp kantved war-lerc’h e voe duged Brabant o ren war an div zugelezh war un dro. Evel-se e teuas dugelezh Brabant da vezañ pinvidik, ken pinvidik ha dugelezh Flandrez e-kichen. E 1354 e voe roet ur garta frankizoù d’e sujidi gant an dug Yann III Brabant. E 1430 en em gavas dugelezh Brabant, evel dugelezh Limburg, e domani Fulup III Bourgogn. Diwar neuze e voe an dugelezh e-touez ar Seitek Proviñs.\nAr Seitek Proviñs-se, pe an Izelvroioù, a voe daouhanteret diwezhatoc’h : re ar c’hreisteiz a yeas d’ober an Izelvroioù spagnol, tra ma’z eas re an hanternoz d’ober Republik ar Seizh Izelvro Unanet. Evel-se e voe rannet Brabant ivez : goude Unaniezh Utrecht, e 1579, e voe emgannoù etre ar brotestanted ha galloud katolik Spagn. Goude Feur-emglev Westfalen (1648) e voe staget an hanternoz eus an dugelezh ouzh ar Proviñsoù-Unanet, tra ma chome ar peurrest en Izelvroioù ar c’hreisteiz (Izelvroioù aostrian).\nE 1795 e voe aloubet an Izelvroioù aostrian gant armeoù an Dispac'h gall ha savet e voe departamantoù enno gant ar C’hallaoued : mont a reas kreisteiz Brabant d’ober an departamantoù Dyle ha Deux-Nèthes. Diwezhatoc'h, pa voe aloubet an Izelvroioù gant arme Napoleon, ez eas an hanternoz d'ober an departamant Bouches-du-Rhin. Goude Kendalc'h Vienna ha Feur-emglev Pariz e 1814 e teuas an hanternoz da vezañ proviñs Noord-Brabant e Rouantelezh Unanet an Izelvroioù. Abaoe 1830 eo bet ar c’hreisteiz e Belgia : al lodenn greiz a yeas d'ober proviñs Antwerpen hag al lodenn greisteiz a voe anvet proviñs Brabant. Rannet e voe proviñs Brabant Belgia e 1995 da reiñ Brabant Flandrez ha Brabant Wallonia, gant Brusel e-kreiz o tont da vezañ ur rannvro diouti he-unan, Rannvro Brusel-Kêrbenn.\nAdtapet diwar « https://br.wikipedia.org/w/index.php?title=Dugelezh_Brabant&oldid=1823812 »\nKemm diwezhañ d'an 10 Gen 2019 da 20:54\nKemmoù diwezhañ degaset d'ar bajenn-mañ d'an 10 Gen 2019, da 20:54.


Pajenn:Ar Prat Rimadellou brezonek, 1911.djvu/76 - Wikimammenn\nPajenn:Ar Prat Rimadellou brezonek, 1911.djvu/76\nzevel, a grogas er gorden hag a reas eur jachaden evit ober d’ezi dont d’e heul.\nDigouezout a rejont prestik goude en eun tammig kardi a yoa harp ouz e di. Hag o veza great kement-se, ec’h hastas dizrei d’an iliz. Lavaret mat en doa de wreg chom sioul keit ha ma vije oc’h ober e dro. N’em beus ket ezom da lavaret pegen nec’het oa ouz e c’hedal ; ober a reas sin d’ezan da vont er gador-govez.\n— Ho pennoz d’in, va zad, emezan, abalamour m’am eus pec’het.\n— Mat ! mat ! eme an diaoul gant ardou.\n— Ne gredan ket anzav, va zad, eme ar zakrist ; dieas e kavot klevet ar pez am eus da lavaret.\n— Kea atao, eme an diaoul.\n— P’eo gwir eta e rankan anzav, va zad, m’em eus laeret. — Mat ! Mat kenan ! en doa c’hoant an diaoul da lavaret ; hogen, miret a reas ar goms en e c’henou.\n— Ha petra eo hoc’h eus laeret, va mab ?\n— Eur gorden, va zad, eur c’hoz tamm korden vrein ha n’oa ket eur walennad anezi, kavet ganen e foz an hent bras. An diaoul n’eo ket eun azen ; anaout mat a ra finesaou eun niver bras a dud er govezion, p’eo gwir hen e-unan eo a vez o c’houeza anezo en dud.\nSantout a reas ez oa eun dra bennak e penn ar gorden ; hogen, evel men doa, hen, laer eneou, kalz teneridigez evit al laeron, hag o veza n’edo ket e poan e raje ar zakrist eur govezion vat, e c’houlennas outan, evit heulia ar c’hiz, ha netra ken :\n— N’oa netra e penn ar gorden, n’eo ket ’ta, va mab ?\n— Eun tammig bleo bioc’h, va zad, edon o vont d’hen lavaret d’eoc’h.\n— Mat sur. Gwelet a ran breman petra eo, eme an diaoul. C’houi a roio ar gorden d’he ferc’hen, va mab ; ar bleo avat, ha goude ma vije c’hoaz eun tammig bennak ouz ho pizied, an dra-ze na dalv ket eun A ve evit pinijen. It da…\nChom a reas e gomz a-zav.\nN’en doe ezom ebet da lavaret diou wech ; ar zakrist a deuas laouen eus ar gador-govez gant ar peoc’h en e ene, da vihana, hervez lavar an diaoul. Klevet mat en doa ez oa eur vioc’h e penn ar gorden, hag ar vioc’h-se, Kled en doa bet urz d’he derc’hel gantan ; an diaoul n’en doa ket bet an disterra douetans oa ar vioc’h-se e hini. Setu, da vihana, ar pez a c’helled kredi o welet e lost o steki ouz al leuren. Ar zakrist, koulskoude, en doa da restaol ar pennad korden, hag, evit ne vije ket broudet e goustians gant ar morc’hed, ez eas, en eur redaden, da zistaga anezi evit he\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/76&oldid=161099 »\nKemmoù diwezhañ degaset d'ar bajenn-mañ d'an 2 Mae 2020, da 11:08.


Karront Sant-Jakez – Page 2 – Radio Kerne\nEizh steredeg ha pevar-ugent a zo bet anveet en ur mod ofisiel gant an UAI (Union astronomique internationale) met n’haller ket gwelet anezho tout forzh pelec’h war an Douar. An dra-se zepand e pelec’h emaomp war an Douar ha pevare : hervez ar vro hag hervez ar sezon ‘vo ket gwelet atô memestra. Dominique Merrien en-dro adarre, asambles gant Benjamin Bouard.\nEizh steredeg ha pevar-ugent a zo bet anveet en ur mod ofisiel gant an UAI (Union astronomique internationale) ha tout o anvioù zo e latin. Met e-barzh pep bro ‘vez kavet anvioù all, e yezh ar vro. Met dav kompren memestra ne sinifi netra : e-barzh ur steredeg n’eus ket tamm liamm ebet etre ar stered. Dominique Merrien zo ‘vont da zisplegañ tout an dra-se deomp, asambles gant Benjamin Bouard.\nAn oabl a zo un tamm bihan evel ur mirdi en ur mod, pe ul levr. Pa teu an noz ‘zo a-bep seurt traoù da welet ennañ, al loar, ar planedennoù hag ar stered. Met kemend-all a viliarioù stered a zo en oabl o deus bet ezhomm an dud sur a-walc’h da ijinañ steredegoù (« constellations ») kuit da vezañ kollet-net. Ha pell zo eo bet savet ar steredegoù kentañ : 4000 bloaz ‘zo an hini oa, gant ar pobloù mezopotamian. Dominique Merrien en-dro, asambles gant Benjamin Bouard.\nLod lâr n’eus ket fin ebet d’an Egor. Lod lâr zo muioc’h evit unan . Gant piv emañ ar wirionez ? Evit c’hoazh ‘c’hallit bezañ sur n’eus den a zo gouest da gompren penaos ya an Egor en-dro, e-giz m’emañ Dominique Merrien ‘vont da lâret deomp, asambles gant Benjamin Bouard.


Gwinieg-Breizh - Wikipedia\nPark kastell La Bretonnière.\nChapel-Erzh (abaoe 2015)\nSant-Stefan-Brengoloù (betek 2015)\nKumuniezh-kumunioù an Erzh hag ar Gevr\n6 175 ann. (2019)\n47° 19′ 37″ Norzh\n1° 44′ 14″ Kornôg / 47.3269444444, -1.73722222222\nbihanañ 24 m — brasañ 92 m\nGwinieg-Breizh a zo ur gumun a Vreizh, e Liger-Atlantel, e gevred ar vro.\n1.2 XVvet kantved\n1.3 XVIvet kantved\n1.4 XVIIvet kantved\n1.6 XIXvet kantved\n1.7.1 Brezel-bed kentañ\n1.8 XXIvet kantved\nWar-dro ar bloaz 840 e chomas Lambert, alouber Kontelezh Naoned, un nebeud deizioù e La Paquelais gant e vagadoù.\nAr Wenvidigez Françoise d'Amboise a chomas eno: ur groaz anvet "Kroaz ar Dugez Koant" a voe savet e koun anezhi e 1868 en antre ar bourk.\nUn akta sinet da goulz an Eskob Benead Naoned (1079-1115) dindan renadur Alan Fergant, Dug Breizh, a roe dalc'h ar Veuzid-Gwinieg da Chabistr Sant-Pêr evit adprenañ eneoù an aotrounez.\nParrez Gwinieg a zo rannet etre pemp Breuriezh abaoe an XIIIvet kantved:\nBreuriezh ar Bourk ;\nBreuriezh Biliais Deniaud ;\nBreuriezh La Roche ;\nBreuriezh Le Buron ;\nBreuriezh La Jambinière.\nE 1489, e chomas an Dugez Anna Vreizh un nebeud sizhunioù e La Paquelais. He gward, Marichal Reoz, a zifenne outi mont tre e Naoned hag a glaske dimeziñ anezhi dre heg gant an Aotroù Albret. Da-geñver an degouezh-se e treuzas ar Pont Auduc savet e La Paquelais dreist ar Gevr e 1330. War a lavarer e lakaas houarnañ he c'hezeg war an tu-gin evit diheñchañ an dud kaset war he lec'h.\nE 1581 e erruas ar c'hentañ person e Gwinieg (Jean Legrand).\nE 1595 e voe brasaet iliz kentañ Gwinieg. E pad al labourioù-se e vo douaret delwenn war-varc'h Sant Martin e diazez ar savadur-se. Ne voe dizouaret nemet 260 vloaz goude.\nE -pad tost ur c'hantved (eus dibenn ar XVvet kantved betek terridigezh edit Naoned, d'ar 17 a viz Here 1685 e voe rannet ar gumuniezh relijiel gant ar brotestantiezh.\nKrouet e voe kumun Gwinieg-Breizh e 1790 diwar ar barrez katolik. Lakaet e voe e Kanton an Templ hag e Bann Savenneg. E 1800 e voe lakaet en Arondisamant Naoned. E 1801 e voe lakaet e Kanton Sant-Stefan-Brengoloù pa voe diskaret Kanton an Templ.\nE-pad an Dispac'h Gall e voe kendalc'het an urzh er barrez gant Joseph François Rose Ollivier, beleg touer anezhañ. Met e 1793 e voe riñset ha gwerzhet iliz Gwinieg.\nE 1800: d'ar c'houlz-se e voe savet ar pep brasañ eus an tiez war ar maez. Implijet e voe greunvaen tennet diouzh mengleuzioù niverus Gwinieg. Ar mengleuzioù-se a bourchasas kalzik a vein da aozañ karterioù Naoned ivez.\nE 1850 e voe boulc'het labourioù iliz katolik La Paquelais.\nE 1860 a voe distrujet iliz katolik Gwinieg savet e 1595, hag adsavet en hevelep lec'h. E-barzh ar furchadennoù da neuze e vo adkavet Delwenn Sant Varzhin, sant-paeron ar barrez : emañ bremañ an delwenn-se dindan porched an Iliz.\nMervel a reas 206 gwaz ag ar gumun abalamour d'ar brezel, d.l.e. 6,82% eus he foblañs e 1911.\nLakaet e voe ar gumun e kanton Chapel-Erzh pa voe diskaret kanton Sant-Stefan-Brengoloù e 2014.\nLakaet e voe ar gumun e arondisamant Kastell-Briant-Ankiniz en 2017.\nIliz katolik an Drinded Santel, 1850, e La Paquelais.\nIliz katolik Sant Varzhin, 1860-1876, er vourc'h.\nEieniñ a ra ar stêr Gevr e Gwinieg.\n↑ Cassini - EHESS - Fichenn kumun Gwinieg-Breizh\n↑ (fr) Décret n°2016-1959 du 29 décembre 2016\nLec'hienn ofisiel Gwinieg-Breizh\nAdtapet diwar « https://br.wikipedia.org/w/index.php?title=Gwinieg-Breizh&oldid=1987919 »\nKemm diwezhañ d'an 23 Ebr 2022 da 17:23\nKemmoù diwezhañ degaset d'ar bajenn-mañ d'an 23 Ebr 2022, da 17:23.


(Adkaset eus Korea-ar-C'hreisteiz)\nBanniel Sukorea Ardamezioù Sukorea\nSturienn: 널리 인간세상을 이롭게 하라 (홍익인간)\nKêr vrasañ Seoul\nPrezidant Moon Jae-in\nMinistr kentañ Hwang Kyo-ahn\nGorread 99 274 km²\nStankter 48 422 644 a annezidi\nDizalc'hiezh diouzh Japan\n15 a viz Eost, 1945\nKan broadel 애국가 (Aegukga)\nKod kenrouedad .kr\nIstor Korea[kemmañ | kemmañ ar vammenn]\nDiskouez a ra kavadennoù an arkeologourien e oa annezet ledenez Korea da vare Henoadvezh diwezhañ ar maen. Kregiñ a ra istor Korea gant diazezadur Gojoseon e 2333 kent J.-K. gant Dan-gun, un haroz mojennel. Da-heul unanidigezh teir rouantelezh Korea dindan Silla e 668, Korea a oa renet gant an dierniezh Goryeo hag an dierniezh Joseon an eil goude eben en ur vroad hepken betek diwezh an impalaeriezh korean e 1910, pa oa staget Korea ouzh Bro-Japan dre nerzh.\nKorea ar Su hiziv-an-deiz[kemmañ | kemmañ ar vammenn]\nKorea ar Su zo ur republik prezidantel, enni 16 rann velestradurel. Ur vro diorroet eo, dezhañ ul live bevañ uhel-kenañ. Pevare armerzh brasañ Azia eo hag ar 15vet ekonomiezh vrasañ (hervez ar produadur diabarzh gros, pe PDG) pe an 12vet (hervez ar parder galloud prenañ). Diazezet eo an ekonomiezh war an ezporzhiañ, gant produadoù elektronek, kirri-tan, listri, ardivinkoù, ar betrokimiezh, robotoù. Ezel eo Korea ar Su eus Aozadur ar Broadoù Unanet, WTO, OECD hag eus armerzhoù bras ar G-20. Unan eus izili diazezer Kuzul Reter Azia eo ivez.\nAdtapet diwar « https://br.wikipedia.org/w/index.php?title=Republik_Korea&oldid=1748023 »\nKemmoù diwezhañ degaset d'ar bajenn-mañ d'an 10 Mae 2017, da 15:58.


Devezh ar brikolennoù | Becedia\nDevezh ar brikolennoù\nTakenn wad gentañ an Dispac’h\nAozer : Gauthier Aubert / Du 2016\nE-kerzh goañvezh 1788-1789, e-pad ma oa Bro-C’hall o prientiñ ar stadoù meur da zont, e voe sachet evezh an dud gant Breizh, ha gant Roazhon dreist-holl, abalamour d’an emgannoù politikel taer a oa eno etre an noblañs hag an trede-stad. Bez e oa Breujoù ha Stadoù Breizh e-kreiz an tabutoù, a vo gwelet diwezhatoc’h evel penn kentañ an diaesterioù a oa da zont ; en em gannañ a raed er straedoù e miz Genver. Chateaubriand, test eus an darvoudoù-se a lavaro e voe an dud lazhet eno re gentañ an Dispac’h gall.\nDeroù an Dispac’h\nGwelout a rae an dispac’herien kêr Roazhon evel “ Kavell ar frankiz ”. Un doare e oa da lavarout e oa kroget an Dispac’h e kember an Il hag ar Gwilen. Gwir eo avat, e oa kevezerezh etre Roazhon ha Grenoble evit kaout an titl enorus-mañ. E gwirionez, ma weler an Dispac’h evel an unaniezh tro-dro da vennozh ar vamm-vro, eo e Grenoble e krogas an Dispac’h. Met ma seller ouzh an Dispac’h evel “ deroù ar feulster hag an emgannoù er straed dre ziouer a emglev war-lerc’h tabutoù mennozhioù ha gerioù ” (Michel Denis), pa oa ar feulster un doare da enebiñ krenn ouzh an noblañs, e c’heller soñjal e krogas argerzh an Dispac’h e Roazhon. A-benn ar fin e verk darvoudoù Grenoble penn kentañ Dispac’h 1789-1790, pa verk re Roazhon hini 1793-1794.\nEus an tabutoù politikel…\nAdalek nevezamzer ar bloavezh 1788 e savas Roazhon – evel Grenoble –, evit difenn he farlamant a oa lakaet en arvar gant ar roue, a felle dezhañ dinac’h galloud politikel al lezioù-barn dre ma wele anezho evel ur skoilh da adreizhañ an tailhoù. Ar boblañs a savas a-du gant an dud a lezenn ha war bouez nebeut e vefe bet ul lazhadeg gant an arme. Buan a-walc’h e kilas ar galloud, darvoudoù nevez a c’hoarvezas goude-se gant digoradur bodad Stadoù Breizh avat.\nBep daou vloaz e veze dalc’het ar Bodad e kouent ar Gordennerien, e-kichen palez Breujoù Roazhon. Eno e savas an hevelep enebiezh war an dachenn bolitikel evel e pep lec’h-all er Frañs. Divizet en doa Loeiz XVI gervel ar stadoù meur, ar pezh a oa ur c’heloù mat evit enebourien politkerezh ar gouarnamant. Met reuz a savas kenetrezo: lod a felle dezho mirout stumm hengounel ar stadoù meur, ha lod all brasaat galloud an trede-stad. Ar memes abadenn a voe e Roazhon, el lec’h ma c’houlenne groñs ar vourc’hizien kaout muioc’h a c’halloud ha digreskiñ levezon an noblañs e bodad ar proviñs.\n… d’an emgannoù straed.\nTenn e teuas an traoù da vezañ, abalamour da flemmskridoù zo evel re Volney dreist-holl, a oa ken taer ken ma c’hellent lakaat mennozhioù lod da c’hroñsaat. E penn kentañ miz Genver e klozas Loeiz XVI Stadoù Breizh gant ar spi e sioulafe ar speredoù. An noblañsoù breizhat, deuet niverus, a nac’has mont kuit hag a chomas er gouent. En ur glask diskoulmañ an traoù, o deus c’hoantaet, war a seblant, tennañ o mad eus kasoni don ar boblañs, tra ma oa krog ar bleud da vankout e kêr.\nSetu penaos, d’ar 26 a viz Genver, e vanifestas portezerien a-bep seurt – a anavezed dre al lêrennoù a wiskent anvet “ brikolennoù ” – dirak ar Breujoù. Eno e voent degemeret gant izili al lez-varn a justis, mignoned a-gozh noblañs ar stadoù, a brometas dezho goulenn digant galloud kêr lakaat digreskiñ priz ar bara. Lavaret e voe dezho ivez e oa kiriek ar vourc’hizien eus stad an traoù. Pal an itrik-mañ a oa diskouez ne oa ket a-du an dud vunut gant ar vourc’hizien, na zifennent ket o interestoù, hag e oa disrann en trede-stad.\nAlese e tagas tud ar brikolennoù an dud yaouank a oa en un davarn war blasenn ar Palez o sellout ouzh an tabut. Studierien skol-veur ar gwir e oant, a-du krenn gant an adreizhañ. Bec’h a voe, met ne badas ket pell. E-mesk ar studierien e oa Victor Moreau, a zeuio da vezañ jeneral an armeoù dispac’hel diwezhatoc’h, hag a seblant bezañ aozer ar rebarberezh a c’hoarvezas nebeut goude.\nReuzidi gentañ an Dispac’h\nGallet o dije an traoù chom a sav, met antronoz, d’ar 27 a viz Genver, en em vodas an dud yaouank bet gwallgaset an derc’hent dirak ar Breujoù evit sevel a-enep d’ar bazhadoù ha d’an noblañs a oa kiriek hervezo. Nepell alese, e kouent ar Gordennerien, e tivizas an dudjentil mont er maez d’en em gannañ, rak santout a raent e oa en afer-se tud o klask c’hwezhañ an tan. Feuls-kenañ e voe an emgann etre an dudjentil, o sabrinier er vann, a-enep d’ar vourc’hizien yaouank armet int ivez. E-touez ar stourmerien, diouzh tu an eil renk, e oa Chateaubriand, hag eñ yaouank. Kalz diwezhatoc’h e tanevellas an devezh-se en ur skrid brudet.\nGarv eo an disoc’h. Daou zen da vihanañ a varvas ha meur a hini all a voe gloazet. Diouzh kostez ar “ vrogarourien ” e voe ken bras ar from ma teuas kantadoù a dud yaouank eus Breizh a-bezh da sikour o “ breudeur ”. E-pad ma kreske ar c’henskoazell, a vo en he barr ur bloaz hanter war-lerc’h da geñver Gouel Kevread Pariz, e tivizas an noblañsoù distreiñ war o douaroù. Nac’h a rejont kas kannaded peogwir e kave dezho ne oa ket bet bodet ar stadoù meur hervez ar reolennoù. Diouzh an tu all, avat, troet kaer ma oa ar speredoù gant ar politikerezh, e voe roet lañs da gannaded Vreizh dre vras ha dreist-holl da re Roazhon da vezañ e penn a-raok ar c’hendivizoù broadel. Diazezet o deus ar pezh a zeuio da vezañ klub ar Jakobined diwezhatoc’h.


Pajenn:Sales - Introduction d’ar Vuez devot.djvu/291 - Wikimammenn\nPajenn:Sales - Introduction d’ar Vuez devot.djvu/291\nmæs beza e vezomp, pa na vez nemedomp. Songit ennoc’h hoch-unan, eme Sant Bernard, hac er re-all goudese. Ma na deus netra oc’h ho pressi’ta da vont da glasq antretien ha conversation, pe d’o receo en ho ty, chomit gueneoc’h hoc’h-unan, hac en em antretenit gant ho calon. Mæs mar gu’erru gueneoc’h en em gaout e conversation hac en antretien gant ur re-bennâc, pe mar hoc’h eus ur sujet ligitim da vont da glasq, iit en hanv-Doue, Philotee, ha guelit ho nessa a galon vad ha gant laouenidiguez.\nBeza e c’halver goal gonversation ha goal gompagnunez an hini a vez grêt evit ur goal intantion bennâc, peautramant pa vez tud vicius, imprudant ha libertin ar re pere en em guever enni. Evit diouz an seurt compagnunez-se e ranquer distrei, evel ma tistro ar guenan diouz ur vanden guesped. Rac evel ma zeo dangerus ar c’hues, an halan hac an halo pe ar c’hrainch eus ar re ma vez bet croguet ar chaç clàn enno, ispicial evit ar vugale hac evit ar re a so dilicat a gomplexion : evelse an dud vicius ha debordet-se ne ellont beza frecantet nemet gant cals a zanger, ispicial evit ar re pere a so c’hoaz eus a un devotion dener ha dilicat.\nBeza ez eus conversationou hac antretienou pere ne servichont da netra nemet d’ar recreation hepquen, ha pere ne reer nemet evit en em divertissa simplamant diouz an\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/291&oldid=102726 »\nKemmoù diwezhañ degaset d'ar bajenn-mañ d'an 6 Mez 2017, da 21:12.


tabouret rouge ikea – peersquared.info\nOctober 7, 2018 0 tabouret\ntabouret rouge ikea table haute rouge tabouret de bar rouge ikea taboret tabouret table haute table haute rouge cuisine tabouret tam tam rouge ikeatable haute rouge tabouret de bar rouge ikea taboret.\ntabouret rouge ikea ikea tabouret cuisine tabouret de bar rouge ikea ikea tabouret cuisine best design tabouret bar moderne ikea tabouret tabouret tamtam rouge ikeaikea tabouret cuisine ikea chaises b.\ntabouret rouge ikea amazing tabourets de bar castorama roubaix store tabourets de cuisine but bar design tabouret ikea le bon coin with tabouret bar castorama with castorama tabouret bar rouge ikeatab.\ntabouret rouge ikea ikea tabouret haut chaises bar ikea beautiful design tabourets de bar modernes paris sous tabouret tamtam rouge ikeaikea tabouret bar 460html.\ntabouret rouge ikea tabouret rouge ikea chaise 65 cm ikea awesome dco tabouret de bar cm ikea lille rouge tabouret tam tam rouge ikeatabouret rouge ikea chaise 65 cm ikea awesome dco tabouret de bar c.\ntabouret rouge ikea tabouret rouge beau tabouret pliable ikea finest beautiful tabouret de bar industriel tabouret tamtam rouge ikeatabouret rouge beau tabouret pliable ikea finest beautiful tabouret.\ntabouret rouge ikea chaise haute rouge unique chaise bar ikea chaise haute bar bois meilleur de tabouret de bar tabouret tam tam rouge ikeatabouret rouge ikeahtml.\ntabouret rouge ikea chaises bar ikea amacliorer la premiare impression a vous aidez voire distinguer des siages du favoritisme a prix aimable au plus luxueux ils forcent vous tabouret tam tam rouge ik.\ntabouret rouge ikea tabouret de bar rouge ikea nouveau tabouret de bar en bois ikea beau tabouret de bar en bois avec tabouret bar rouge ikeatabouret de bar rouge ikea nouveau tabouret de bar en bois.\ntabouret rouge ikea lot tabouret tamtam rouge ikealot de tabouret de bar finest chaise bar rotin tabouret de design cm noir lot lucy la redoute large with redoute tabouret bar lot de 2 tabouret de bar.\ntabouret rouge ikea chaise rouge ikea 0a8r chaise bar rouge chaise rouge ikea tabouret de bar rouge ikea best tabouret tamtam rouge ikeachaise rouge ikea im7i tabourets de bar ikea tabouret ikea bois.\ntabouret rouge ikea chaise rouge ikea unique chaise de bar pas cher ikea ikea henriksdal tabouret de bar dossier tabouret bar rouge ikeachaise rouge ikea luxe 13 luxury friheten corner sofa s images.\ntabouret rouge ikea tabouret de bar 4 pieds ikea chaise rouge free see others picture of roulette lot with chaises sign tabouret tamtam rouge ikeatabouret de bar 4 pieds ikea chaise rouge free see oth.\ntabouret rouge ikea tabouret cuisine ikea table cuisine cuisine cool chaises s cuisine chaises s cuisine chaise tabouret bar tabouret bar rouge ikeatabouret cuisine ikea.\ntabouret rouge ikea exquis chaise fly sixteen a propos de tabouret de bar rouge ikea amazing gallery of tabouret with tabouret de bar rouge ikea tabouret bar rouge ikeatabouret de bar rouge ikeahtml.\ntabouret rouge ikea medium size of tabouret de bar cuisine bjursta henriksdal table 4 tabourets ikea rouge moderne pvc tabouret bar rouge ikeatabouret de bar cuisine bjursta henriksdal table 4 taboure.\ntabouret rouge ikea beautiful chaise de bar rouge ikea with tabouret de cuisine rouge tabouret bar rouge ikeatabouret de cuisine rougehtml.\ntabouret rouge ikea chaise pliable ikea tabouret pliant ikea awesome amazing bar but cool bar but rouge pliant bar tabouret bar rouge ikeachaise pliable ikea tabouret pliant ikea awesome amazing bar b.\ntabouret rouge ikea cuisine rouge et bois luxe ikea tabouret bar cuisine trendy tabouret metal ikea chaise chaises tabouret bar rouge ikeacuisine rouge et bois luxe ikea tabouret bar cuisine trendy ta.\ntabouret rouge ikea tabouret de bar ikea chaise bar a bar affordable bar tabouret de bar ikea henriksdal tabouret bar rouge ikeatabouret de bar ikea chaise bar a bar affordable bar tabouret de bar ike.\ntabouret rouge ikea tabouret bar ikea bar bar unique bar free tabouret bar pliable ikea tabouret tam tam rouge ikeatabouret bar ikea bar bar unique bar free tabouret bar pliable ikea.\ntabouret rouge ikea tabouret raskog ikea salle a manger tabouret tamtam rouge ikea10728.\ntabouret rouge ikea convertable chaise bar rouge liace a tabouret de bar rouge ikea gallery of tabouret metallique rouge idaces portrait tabouret tam tam rouge ikeaconvertable chaise bar rouge liee a.\ntabouret rouge ikea vitamine tabouret legult rouge noir tabouret bar rouge ikea40086822html.\ntabouret rouge ikea chaise rouge ikea chaise rouge beautiful corner sofa bed tabouret de bar rouge ikea tabouret tam tam rouge ikeachaise rouge ikea chaise rouge beautiful corner sofa bed tabouret de.\ntabouret rouge ikea tabouret cuisine ikea siege de bar knotten standing desk with 12 tabouret tam tam rouge ikeatabouret cuisine ikea siege de bar knotten standing desk with 12.\ntabouret rouge ikea 768 tabouret tamtam rouge ikeatabouret roulette ikea elegant chaise rouge ikea elegant gallery table gain de place ikea.\ntabouret rouge ikea stunning chaise bar chaise bar fly good chaise with ikea tabouret pliant chaise bar rouge fly chaise with tabouret de bar rouge conforama with tabouret de tabouret tamtam rouge ike.\ntabouret rouge ikea top with ikea tabourets tabouret tam tam rouge ikeaikea tabouretshtml.\ntabouret rouge ikea gallery of tabouret with chaise bar ikea tabouret tamtam rouge ikeachaise bar ikeahtml.\ntabouret rouge ikea chaise de classe meilleur chaise rouge ikea luxe chaise rouge but chaise rouge 0d archives galerie tabouret tam tam rouge ikeatabouret rouge ikeahtml.\ntabouret rouge ikea table cuisine rouge ikea cuisine plaque induction elegant cuisine table de cuisine vintage simple cuisine table haute noir de cuisine et 2 tabourets tabouret tam tam rouge ikeatabl.\ntabouret rouge ikea tabouret de cuisine rouge tabouret tabouret pour ilot central ikea tabouret bar rouge ikeatabouret de cuisine rouge tabouret tabouret pour ilot central ikea.\ntabouret rouge ikea chaise tabouret tam tam rouge ikeachaise bar rouge bar smiley with cuisine rouge fabulous tabouret de bar rouge ikea.\ntabouret rouge ikea chaises bois ikea affordable haute de cuisine ikea for chaises tabouret bar rouge ikeachaise haute bar ikea meilleur tabouret de bar rouge ikea amazing tabouret de bar pliant carre.\ntabouret rouge ikea chaise de bar fly chaise de bar pas cher ikea ikea henriksdal tabouret bar fly tabouret tamtam rouge ikeatable haute de bar affordable best ideas about tabouret de bar fly 169.\ntabouret rouge ikea chaise rouge ikea luxe friheten corner sofa bed with storage tabouret tam tam rouge ikeatabouret bar ikea luxe chaises hautes pour cuisine chaise.\ntabouret rouge ikea tabouret metal ikea chaise de bar blanche nouveau taboret de cuisine chaise rouge ikea best tabouret tabouret tamtam rouge ikeatabouret metal ikea chaise de bar blanche nouveau tab.\ntabouret rouge ikea tabouret rouge frais tabouret plastique ikea bernhard tabouret de bar dossier ikea le tabouret tamtam rouge ikeatabouret rouge frais tabouret plastique ikea bernhard tabouret de ba.\ntabouret rouge ikea tabouret de bar rouge ikea chaise bar fly good chaise with ikea tabouret pliant chaise bar tabouret bar rouge ikeatabouret de bar rouge ikea chaise bar fly good chaise with ikea ta.\ntabouret rouge ikea fabulous tabouret de bar ikea with tabouret de bar ikea tabouret tam tam rouge ikeatabouret de bar ikeahtml.\ntabouret rouge ikea chaise haute cuisine ikea daccora lamaison 20 incroyable tabouret haut de cuisine concept tabouret bar rouge ikeachaise haute cuisine ikea decoretonnant chaise rouge ikea luxe 13 l.\ntabouret rouge ikea ikea cooper tabouret tabouret tamtam rouge ikeachaise bar pliante ikea affordable chambre enfant de bar cuisine rouge tabouret de ikea tabouret de bar rouge ikea with ika tabouret.\ntabouret rouge ikea chaise de bar rouge tabouret de bar rouge transparent data lot de 2 chaise de bar tabouret tamtam rouge ikeachaise de bar rouge tabouret de bar rouge transparent data lot de 2 chai.\ntabouret rouge ikea chaise rouge ikea unique tabouret de bar bistrot trendy mobilier coulomb tabouret victoria photos tabouret tam tam rouge ikeachaise rouge ikea unique tabouret de bar bistrot trendy.\ntabouret rouge ikea chaise rouge ikea bar rouge chaise chaise cuisine chaise cuisine great fabulous bar rouge chaises tabouret chaise rouge ikea tabouret bar rouge ikeachaise rouge ikea download by ta.\ntabouret rouge ikea gallery of tabouret de bar castorama beautiful chaise de bar rouge good elegant chaise rouge ikea chaise rouge tabouret bar rouge ikeatabouret de bar castorama beautiful chaise de.\ntabouret rouge ikea en effet claus sest coincac un testicule dans le trou dun tabouret quil avait installac dans sa douche ce tabouret ikea rouge est lobjet du crime tabouret tamtam rouge ikease coinc.\ntabouret rouge ikea tabouret rouge ikea ikea tabouret cuisine taboret de cuisine chaise rouge ikea best tabouret de bar tabouret bar rouge ikeatabouret rouge ikea ikea tabouret cuisine taboret de cuis.\ntabouret rouge ikea tabouret rouge de bar top chaises de bar rouge tabouret de bar rouge x neo tabouret de bar rouge but chaises de bar rouge tabouret with tabouret de bar tabouret bar rouge ikeatabou.\ntabouret rouge ikea prix montage cuisine ikea 14 tabouret de bar m233tal rouge tous les objets de tabouret tam tam rouge ikeaprix montage cuisine ikea 14 tabouret de bar m233tal rouge tous les objets.\ntabouret rouge ikea chaise de bar industriel ikea tabouret tam tam rouge ikeachaise de bar industriel top 10 tabouret de bar industriel qyt.\ntabouret rouge ikea chaise de bar alinea awesome 46 beau de tabouret de bar en bois ikea tabouret bar rouge ikeachaise de bar alinea awesome 46 beau de tabouret de bar en bois ikea.\ntabouret rouge ikea ikea tabouret bois fabulous ikea tabourets bar le havre image incroyable tabouret bar stools table with ikea tabouret tabouret tamtam rouge ikeaikea tabouret bois tabouret de bar e.\ntabouret rouge ikea chaise bar noir chaise de bar noir tabouret rouge ikea good bas with with tabouret de tabouret tam tam rouge ikeachaise bar noir chaise de bar noir tabouret rouge ikea good bas wit.\ntabouret rouge ikea cool henriksdal tabouret de bar dossier dansbo rouge moyen brun noir cm with ikea tabouret haut tabouret tamtam rouge ikeaikea tabouret hauthtml.\ntabouret rouge ikea tabouret de bar design rouge tabouret de bar concert x2 design dans chaise de bar rouge tabouret bar rouge ikeatabouret rouge de bar ikea chaise bar chaiseschaise de bar ikea dans.\ntabouret rouge ikea beau chaise de bar ikea lie jardins bar de jardin ikea fresh tabouret de bar rouge with tabouret de bar rouge ikea tabouret tam tam rouge ikeatabouret de bar rouge ikeahtml.


Gekoppelde documenten : [33 document(s)]\n[Foto] Manifestadeg e Roazhon, d'an 22 a viz Meuzh 2003, evit difenn dazont ar brezhoneg. Plac'h yaouank, ur "gwenn-ha-du" hag un erminig treset war he zremm. / OGIER Michel (Luc'hskeudennet gant). - - KDSK_SAE_Lodad02C0214_P.jpg\n[Foto] Manifestadeg e Roazhon, d'an 22 a viz Meuzh 2003, evit difenn dazont ar brezhoneg. Plac'h yaouank, ur "gwenn-ha-du" hag un erminig treset war he zremm. / OGIER Michel (Luc'hskeudennet gant). - - KDSK_SAE_Lodad02C0241_P.jpg\n[Foto] Manifestadeg e Roazhon, d'an 22 a viz Meuzh 2003, evit difenn dazont ar brezhoneg. / OGIER Michel (Luc'hskeudennet gant). - - KDSK_SAE_Lodad02C0208_P.jpg\n[Foto] Manifestadeg e Roazhon, d'an 22 a viz Meuzh 2003, evit difenn dazont ar brezhoneg. / OGIER Michel (Luc'hskeudennet gant). - - KDSK_SAE_Lodad02C0225_P.jpg\n[Foto] Manifestadeg e Roazhon, d'an 22 a viz Meuzh 2003, evit difenn dazont ar brezhoneg. Lisead pe skolajiad Diwan, gant un erminig treset war e zremm. / OGIER Michel (Luc'hskeudennet gant). - - KDSK_SAE_Lodad02C0133_P.jpg


Kefalos ha Prokris - Wikipedia\nKefalos ha Prokris\nKefalos ha Prokris (e gregach : Κέφαλος καὶ Πρόκρις / Képhalos kaì Prókris) a oa daou bried e mojennoù Hellaz kozh. Ur mab o doe, Arkeisios, a voe roue Itaka.\nEos, doueez ar gouloù-deiz, he devoa skrapet Kefalos un deiz p'edo o hemolc'hiñ, seizh vloaz e oa chomet Kefalos ganti, hag ur mab zoken o devoa bet. Goude eizh vloaz e fellas da Gefalos distreiñ gant e wreg Prokris, ma voe taolet ur mallozh gant Eos warne. Hag an doueez da lavarout ne oa ket manet feal ar wreg keit-se moarvat.\nSot e oa Kefalos gant ar chase ha mont a rae bemdez da chaseal gant ur goaf burzhudus hag a oa d'e wreg Prokris, ken na oa deuet e wreg da gaout diskred : ur wech dija e oa bet ar gwaz gant ur vaouez all!\nEvit gouzout pegen feal e oa e wreg e tistroas eus e chaseadenn gant dilhad all hag e klaskas hoalañ anezhi. Ha Prokris da dec'hel d'ar c'hoadoù da hemolc'hiñ gant an doueez Artemis, ha honnezh ne oa ket troet gant ar baotred! Pa zistroas-hi d'ar gêr e oa bet profet daou dra dezhi gant an doueez: ur goaf hud ha ne c'hwite kammed war e bal, hag ur c'hi ken burzhudus all, anvet Lailaps, ha ne c'hwite ket war e breizh. Ar c'hi a eas da goll un deiz, war-lerc'h louarn Teumes, an daou loen a voe troet e mein, ha peoc'h ganto. Chom a rae ar goaf.\nAdtapet diwar « https://br.wikipedia.org/w/index.php?title=Kefalos_ha_Prokris&oldid=1767633 »\nKemmoù diwezhañ degaset d'ar bajenn-mañ d'an 3 Gwe 2017, da 12:06.